
		
			
				Kuvitettu kansi. Purppuraisella taustalla suuri punainen ruusu.
				
			
		

	
		
			
				Mhairi McFarlane; Me kuulumme yhteem; Gyldendal Astra; 2026
				
			
		

	
		
			Sample

			Copyright © Mhairi McFarlane 2026

			Tämä laitos: © Gyldendal Astra /Gyldendal A/S, Copenhagen 2026

			ISBN 978-91-815-313-43

			Tämä on fiktiivinen teos. Kaikki kirjassa esiintyvät henkilöt, organisaatiot ja tapahtumat ovat kirjailijan mielikuvituksen tuotetta tai fiktiivisesti kerrottuja.

			Kääntänyt Hanna Arvonen.

			[image: ]

			Gyldendal Astra
Södergatan 3 | 211 34 Malmö 

			Gyldendal A/S
 Klareboderne 3 | DK-1115 Copenhagen K

			www.gyldendal.dk

			www.gyldendalastra.fi

		

	
		
		SISÄLLYS

			
					Kansi

					Nimiösivu

					Copyright

					Omistus

					PROLOGI

					1

					2

					3

					4

					5

					6

					7

					8

					9

			

		
        Loput luvut ovat saatavilla kirjan täysversiossa

				10

				11

				12

				13

				14

				15

				16

				17

				18

				19

				20

				21

				22

				23

				24

				25

				26

				27

				28

				29

				30

				31

				32

				33

				34

				35

				36

				37

				38

				39

				40

				41

				42

				43

				44

				45

				46

				47

				48

				49

				50

				51

				52

				53

				54

				55

				56

				57

				58

				59

				Vuotta myöhemmin

				Kiitokset
		
		Landmarks

			
        	Kansi

        	Nimiösivu

        	Copyright

        	Sisällys

      

		
	
		
			Mhairi McFarlane: You Belong with Me/Me kuulumme yhteen

			The Sunday Timesin bestseller-kirjailija Mhairi McFarlane syntyi Skotlannissa vuonna 1976, ja hänen hämmennystä herättävä nimensä lausutaan Vari. Kokeiltuaan jonkin aikaa journalismia hän alkoi kirjoittaa fiktiota, ja hänen esikoisteoksensa, Sinuun minä jäin, oli välitön menestys. Sen jälkeen hän on myynyt yli 2 miljoonaa kirjaa. Me kuulumme yhteen on hänen kymmenes romaaninsa ja jatkoa vuonna 2016 julkaistulle romaanille Tyttö muiden joukossa. Kirjailija asuu Nottinghamissa miehen kanssa, ja toistaiseksi valitettavasti ilman kissaa.

		

	
		
			Kay Milesille

		

	
		
			PROLOGI

			”Sinulle on vieras.”

			Edie kurtisti otsaansa Megin puhuessa. Hän riisui patakintaan ja laski sen nakkipiilojen viereen, käveli huoneen poikki ja virnistävän, punoittavan sisarensa ohi. Meg riisui vaistomaisesti paperihattunsa ihan kuin hänen ohitseen olisi mennyt ruumisauto eikä isosisko.

			Edie tiesi tarkkaan, kuka ovella oli, mutta toisaalta samaan aikaan hän ei kuitenkaan tiennyt. Täydellinen varmuus ja toivon epävarmuus.

			Joulupäivän kokkailuja siivittänyt cava oli jo saanut hänet pikku huppeliin, mutta nyt hän hörppäsi sitä vielä ison kulauksen.

			Hänen katseensa tarkentui käytävän päässä seisovaan vieraaseen, jonka kasvot olivat osittain piilossa ison, ruskeaan paperiin käärityn valkoisen ruusukimpun takana. Ilotulitusraketit räjähtelivät hänen sisällään.

			”Viestittävätkö ruusut hiukan mautonta ’pettävän aviomiehen’ vibaa? En puhu kukkaiskieltä sujuvasti”, Elliot Owen sanoi, laski ruusut alemmaksi ja ojensi kimppua Edielle.

			Jotenkin Elliot näytti vielä paljon paremmalta kuin Edie muisti.

			Elliotilla oli harmaa talvitakki, jonka kaulus oli nostettu pystyyn. Ulsteri oli takuulla maksanut vähintään tonnin, ehkä jopa kaksi. Tummat hiukset, jotka olivat olleet roolia varten poikkeuksellisen lyhyet, olivat nyt hiukan kasvaneet ja alkaneet kihartua.

			Edie otti kukat vastaan kiitollisesti äännähtäen, koska oli tilapäisesti sanaton.

			”Etkö ole äkäinen, kun tulin kuokkimaan joulupäivääsi?” Elliot kysyi kasvoillaan huolestunut ilme, joka oli Edielle niin tuttu.

			”Ei… olen vain mykistynyt nähdessäni sinut”, Edie sanoi ja nyökkäsi kohti kukkia. ”Kiitos. Uskoton aviomies.”

			”Tietenkään en ole”, Elliot sanoi.

			Huomautusta seurasi kumiseva hiljaisuus, kun sanat iskivät raskaasti tajuntaan: ensin ajatus avioliitosta ja sitten oletus, että Elliot voisi muka nykytilanteessa jotenkin pettää Edieä.

			Ediellä ei ollut aavistustakaan, mitä sanoa, joten he vain katsoivat toisiaan kiihkeästi ja kaipaavasti odottaen, että toinen puhuisi ensin. Nyt Edie oli iloinen, että oli kieltäytynyt laittamasta päähänsä pantaa, jota koristivat savupiipusta sojottavat joulupukin jalat.

			”En tullut tänne vain vain tönöttämään typeränä kukkakimpun kanssa”, Elliot sanoi lopulta.

			”Mietin vain… olen melko varma, ettei lähettipalvelu maksaisi kovin paljon ylimääräistä, jos olisit halunnut maksaa siitä”, Edie sanoi yrittäen esittää fiksun vastavedon varmuudella, joka loisti poissaolollaan.

			Hän oli uskomattoman liikuttunut ja innoissaan, että Elliot oli täällä. Hän ei kuitenkaan uskonut, että Elliot Owen mikroannoksina voisi ikinä riittää, joten häntä oksetti kuin vuoristoradassa.

			Ehkä hän oli pessimisti, mutta sisäinen ääni alkoi jo nälviä häntä: joo, kiva, hän haluaa piipahtaa katsomaan sinua joulupäivänä, mutta kuvittele sitä tyhjyyttä ensi vuonna, kun hän ei tulekaan. Kun hän ei voi. Kun tiedät, miksei hän tule.

			Juuri tämän takia Edie oli lopettanut suhteen. Hän ei halunnut toteuttaa tunne-elämän vastinetta sille, että kiipeäisi paljain jaloin Burj Khalifan huipulle vain todistaakseen, että se olisi mahdollista ja että putoaminen rikkoisi hänet. Se, mitä heillä oli ollut, oli liian täydellistä ja hyvää päättyäkseen sillä tavalla, mutta hän oli nähnyt ennalta väistämättömän lopputuloksen.

			Ja kuitenkin Elliot oli nyt täällä. Yhtäkkiä millään muulla ei ollut mitään merkitystä.

			Elliot rykäisi. ”Halusin sanoa…”

			Edie vilkaisi olkansa yli, koska heidän takaansa kuului hiipiviä askelia ja ruokailuhuoneen ovi sulkeutui juhlallisesti – ihan kuin joulupöydällinen ihmisiä, jotka olivat yrittäneet kuunnella salaa selvittääkseen keskustelun tunnelman, olisi tullut siihen tulokseen, ettei heidän sittenkään luultavasti pitäisi tehdä niin.

			”Ne syyt, jotka sanoit jättäessäsi minut – ne olivat ihan lööperiä”, Elliot sanoi ja puhkesi sitten leveään, hermostuneen helpottuneeseen hymyyn, kun hän vihdoin uskalsi mennä asiaan ja Edie ainakin hymyili vastaukseksi.

			”En ole ajatellut muuta kuin sinua siitä asti, kun viimeksi näin sinut”, Elliot sanoi. Edie yritti näyttää fiksun etäiseltä ja olla heittäytymättä miehen syliin. ”Sanoit, ettet sopisi yhteen urani kanssa? Ja että minä en selviäisi siitä, että sinä haluat jäädä tänne.”

			”Siinä se pähkinänkuoressa”, Edie sanoi nojaten ovenkarmiin muka rennosti, mutta oikeasti saadakseen hiukan tukea, jotta hänen polvensa eivät pettäisi.

			”…Juttu on niin, että haluan sinua enemmän kuin uraani. Miksi heittäisin sinut pois tehdäkseni sille tilaa? Eikö sen pitäisi olla toisinpäin?”

			Edieä huimasi ja kuumotti, vaikka sää oli talvisen kostea. Hän ei ollut mitenkään valmistautunut tähän, ja hänen oli pakko piiloutua suunsoiton taakse. ”Aiotko siis opiskella sähkö- tai putkimieheksi?”

			”Niitä hommia lama-aika ei hetkauta”, Elliot sanoi.

			”Haha, näyttäisit ihan hiilimainaria esittävältä Derek Zoolanderilta.”

			”Myönnän, että olen ääliö, joka osaa vain näytellä – ja enimmäkseen nautin siitä. Täytyyhän minun tienata kaikkien kuumien hutsujeni ruusukimppuja varten.”

			Edie nauroi vilpittömästi. Hän oli heikkona Elliotiin aina, kun tämä hylkäsi tyylikkään näyttelijä-Elliotin ja puhui oikealla murteellaan.

			”Mutta minä olen ainoa ihminen, joka määrää elämästäni. Jos haluan valitsemieni hommien sopivan siihen, että minulla on tyttöystävä East Midlandsissa, sitten ne sopivat. Niin yksinkertaista se on.”

			Tauko.

			”Elliot…” Edie aloitti. ”Uskomatonta, että ehdotat sitä.” Hän korjasi otettaan ruusujen käärepaperista ja tunsi sormenpäidensä jättävän siihen hikiläikkiä. ”En kuitenkaan luopunut sinusta mitättömistä syistä. Se oli rankin, aikuisin päätös, jonka olen ikinä tehnyt, mutta harkitsin sitä joka näkökulmasta, eikä muita vaihtoehtoja ollut.”

			”Kuulostat ihan äidiltäni, kun hän vei kissamme, Komisario Boursinin, lopetettavaksi.”

			”Komisario Boursinin?”

			”Älä kysy, Fraser antoi nimen. Okei, kuuntele. Tämä on minulle pelottavampaa kuin se, kun olin koe-esiintymässä Christopher Nolanille, eikä hän sanonut puoleen minuuttiin mitään ja sitten tavallaan hiukan niin kuin nyökkäsi…”

			”Sinä se vain jatkat nimidroppailua”, Edie sanoi lämpimästi ja pyöritteli silmiään.

			”Löpisen joutavia, koska olen niin hermostunut”, Elliot sanoi, ja tiesipä hän sitä tai ei, Edie oli jo rakastunut häneen syvemmin kuin ikinä. ”Käytännön puoli on aika lailla epäolennaista. Sinä et ole…” Elliot vaikeni ja nielaisi syvään. ”…korvattavissa, Edie.”

			”Hah, no, sinä et ainakaan ole.”

			Se oli niin päivänselvää. Edien olisi vaikea tyytyä Elliot Owenin jälkeen mihinkään tavalliseen tallaajaan. Hän tunsi olevansa kuin Lois Lane, joka on lentänyt Teräsmiehen kanssa öisellä taivaalla.

			”En tarkoita sitä pinnallisesti. Erossa vietetty aika on todistanut sen. Tiesin sen jo silloin, kun sinä jätit minut – en vain pystynyt pukemaan sitä sanoiksi. Nyt se on ihan selkeää. Ainakin minun näkökulmastani. En halua hyvästellä kädestä pitäen enkä halua sinun olevan mikään kultainen muisto, kun istun hampaattomana takan ääressä katsomassa visailuohjelmia, Edie. En halua yrittää täyttää muilla ihmisillä tyhjyyttä, jossa sinun pitäisi olla, koska me emme edes yrittäneet. Sinä olet minulle ainoa oikea. Jos sinä tunnet samoin kuin minä, meidän ei pitäisi jossitella vaan keskittyä siihen, miten se onnistuu.”

			Edie ei pystynyt puhumaan. Hänen kurkkuaan kuristi ja korvien takana jyskytti kipeästi. Ajatus, että hänelle tarjottiin aitoa rakkautta, tuntui nähtävästi samalta kuin poskiontelon tulehdus.

			Se oli enemmän kuin huimaava vahvistus Elliotin tunteista, se oli oivallus, että Edie oli niin tehokkaasti vähätellyt omia tunteitaan ja kieltänyt ne.

			Edie oli vilpittömästi uskonut, ettei hän enää elänyt taitavasti rakennettujen julkisivujen takana eikä valehdellut itselleen. Hän oli nähtävästi väärässä, koska Elliot oli kääntänyt täysin päälaelleen hänen perustelunsa, miksi heidän oli erottava.

			Elliot oli oikeassa. Ensimmäinen periaate oli, että he olivat olleet ja olivat edelleen mielettömän rakastuneita, ei se, että Elliotin työhön kuului paljon matkustelua. Elliot oli tarjonnut Edielle kompromisseja – ei ollut koskaan vaatinut, että hän lähtisi pois kotoaan – mutta hän oli vain torjunut ne suoralta kädeltä.

			Miksi? Edien vastalauseet tarkoittivat oikeastaan vain: sinun kohtalonasi ovat isommat ja paremmat asiat (kuin minä). Hän ei ollut kestänyt ajatusta yrittää, ei siksi, että hänen ja Elliotin suhde olisi oikeasti mahdoton, vaan koska hän oli niin varma epäonnistumisesta. Hän oli käyttänyt näitä kahta käsitettä toistensa synonyymeina, vaikka ne oikeasti eivät olleet lainkaan sama asia. Tämä oivallus asetti Edien itsepintaisen vaatimuksen erosta aivan uuteen valoon.

			Hän ei ollut dumpannut Elliotia. Hän oli ennaltaehkäisevästi dumpannut itsensä.

			”…Ainoa, mitä en tiedä, on se, että ehkä et ollut valmis siihen valtavaan hässäkkään, jota suhde kanssani merkitsisi. Ja siinä tapauksessa ymmärrän päätöksesi”, Elliot jatkoi. ”Olen pahoillani, että painostan sinua, mutta tämä tuntui ehdottomasti vaativan tapaamista kasvokkain, pelkkä meili ei olisi riittänyt.”

			Edie näki, että vaikka Elliotin äänensävy oli rauhallinen, sisimmässään mies kiemurteli hermostuneena. Heti, kun hän löytäisi oikeat sanat, hän päästäisi tämän kärsimyksistään.

			Elliotin otsa rypistyi. ”Paitsi jos seurustelet jonkun toisen kanssa? Kielsin Fraseria kertomasta minulle, jos hän saisi tietää sinun löytäneen uuden poikaystävän, mutta toivoin hänen tajuavan, että hänen pitäisi silti kertoa minulle, jotta voisin syyttää häntä, kun saisin hepulin.”

			”Ei, en seurustele.” Edie vaikeni hetkeksi. ”Pakko myöntää, että perustelusi on aukotin. Se, etten koskaan enää saa nähdä sinua, on tuntunut aivan kauhealta. Ja jos luulet luonteeni olevan niin luja, että pystyisin sanomaan kaksi kertaa Elliot Owenille ’ei’, olet väärässä.”

			”Sanoisit ei Elliotille.”

			Edie ymmärsi, mitä Elliot tarkoitti. ”No, vastaus molemmille on kyllä.”

			Elliotin silmät alkoivat loistaa, ja Edien silmissä kimmelsivät orastavat kyynelet, joita hän ei missään tapauksessa aikonut vuodattaa, vaikka he eivät olleet edes oven toisella puolella nautiskelemassa jälkiruokatriflestä ja juustotarjottimesta. Elliot oli rohkeudellaan ansainnut rehellisen selityksen, miksi Edie oli jättänyt hänet.

			”Totuus on… että minua pelottaa”, Edie sanoi. Itse asiassa sen sanominen ääneen oli vapauttavaa, ei typerää.

			”Niin minuakin”, Elliot sanoi.

			Hän astui lähemmäs ja suuteli Edieä, ja se oli juuri oikea hetki. Se esti heitä ylianalysoimasta. Edie oli unohtanut, millaisia tunteita Elliotin huulet hänen huulillaan herättivät.Muisto oli ollut liian voimakas ja herättänyt epämukavia tunteita.

			Edie piti kukkakimppua Elliotin olalla ja mutisi vaivautuneena: ”Hitto, sinähän olet aivan jäässä”, kun he irrottautuivat toisistaan, koska läheisyyden herättämä patoutunut intohimo puhui selkeämpää kieltä kuin mikään, mitä oli sanottu viimeisten kahden minuutin aikana. Jos he olisivat aloittaneet suoraan tästä, aikaa olisi säästynyt huomattavasti.

			Elliot painoi kylmän kätensä Edien poskelle ja sanoi hiljaa: ”Kai tiedät, ettemme ole tekemässä virhettä? Jos sinä olet oikeassa ja edessämme on massiivinen sotku, joka särkee meidän molempien sydämen, meidän on valitettavasti silti tehtävä tämä. Ainoa tie ulos on mennä suoraan läpi.” Hän kohotti katseensa ja lisäsi normaalilla äänellä: ”Ai hei, herra Thompson!”

			Edie kääntyi katsomaan olkansa yli ja näki isänsä.

			”Heipä hei! Pyydän syvimmästi anteeksi häiriötä, mutta Megan on lisukkeiden kimpussa kuin nälkään nääntyvä murmeli ja hän haluaa tietää, onko kenelläkään santsausoikeuksia”, isä sanoi. ”Sananmukainen siteeraus: ’Isä, Edith läksyttää meitä koko illan, jos syömme uunipotut. Kyllähän sinä tiedät, millainen hän on.’”

			”Edie, olisit sanonut, että teillä on päivällinen kesken. Olen tosi pahoillani!” Elliot sanoi.

			”Sinä olet varmasti houkuttelevampi kuin valkkunan itu-sitruunatäyte, niin nautittavaa kuin se onkin. Liitytkö seuraan, Elliot?” Edien isä kysyi.

			Elliot katsoi Edieä. ”Öm…?”

			”Kyllä”, Edie sanoi epäröimättä. ”Kyllä hän liittyy.”

			Hän ripusti Elliotin naurettavan takin eteiseen normaalien ulkovaatteiden rinnalle. Se näytti aivan siltä kuin 1800-luvun aatelismies olisi aikamatkavierailulla.

			Hän etsi Elliotille tuolin ja esitteli tämän uudelleen Nickille ja Hannahille ja heidän seuralaisilleen nyt, kun hänelläkin oli omansa.

			”Palsternakkaa glaseerattuna vaahterasiirapilla, ei hunajalla, joten mehiläisiä ei ole riistetty”, hänen sisarensa Meg selitti lastatessaan syötävää Elliotin lautaselle. ”Mehiläistarhaus on sama kuin lähettäisi mehiläiset sotaan.”

			”Kunniattomat pazzzzzkiaiset”, Elliot sanoi, ja ultravegaani Meg hihitti.

			Edie tuijotti ihmeissään.

			Elliot oli niin monin tavoin ihme.

		

	
		
			1

			Itse asiassa Elliot Owenin läsnäolo oli otsikkoihme, jota media-alalla sanotaan yhden faktan jutuiksi. (Ja taivaan kiitos, he eivät olleet nuuskimassa tässä pikkuruisessa Nottinghamin esikaupungissa, jossa oli vankka viktoriaaninen asuntokanta ja nykyään myös iso Lidlin myymälä.)

			Täällä oli Edien silmissä tapahtunut enemmän kuin yksi odottamaton ihme. Yksi suurimmista oli hänen aiemmin äksyilevä, suorastaan etäinen sisarensa, joka toimi hänen ehtoisana emäntäparinaan.

			Pyöreine kasvoineen, sinisine silmineen ja vaalea rastatukka poninhännällä Meg näytti Kaalimaan kakaralta rankan festariviikon jälkeen. Päältä päin oli vaikea arvata, että Meg ja tummasilmäinen, Clara Bow’n oloinen Edie olivat sukua toisilleen, ja se oli pitkän aikaa tuntunut kuvaavan myös heidän sisarussuhdettaan.

			Tässä täyteen ahdetussa pienessä huoneessa, huuruisten ikkunoiden ja herkkutattikastikkeen tuoksun keskellä ja bluetooth-kaiuttimen luukuttaessa Something Stupidia Edien maailma oli ottanut selkeän, upean loikkauksen kohti parempaa tulevaisuutta.

			Hän ei ollut koskaan ollut erityisen innoissaan joulupäivän väliaikaisesta näennäistodellisuudesta. Oikea elämä saattoi olla masentavaa raatamista, mutta sen hän kyllä kestäisi. Arjen puurtamisen jäädessä tauolle Edi tunsi ajelehtivansa päämäärättömästi, melkein alastomana.

			Asuessaan Lontoossa Edie oli aina odottanut kauhulla, millaista luovimista paluu jouluksi kotiin ylikiltin leski-isän ja ärhäkän pikkusiskon luo olisi.

			Isästä tuntui kamalalta, ettei joulu ollut samanlainen juhla kuin olisi ollut ennen heidän äitinsä kuolemaa, ja Megiä äksyili jatkuvasti siitä, ettei Edie edes halunnut olla siellä. Ja oikeassahan sisko oli.

			Edie oli tuskallisen tietoinen, ettei heidän joulupäivänsä koskaan tuntunut tekolumella silatulta perhejoululta mätsäävine pyjamineen ja höyryävine kaakaoineen.

			He olivat jämähtäneet moninkertisen syyllisyyden ja kaunan vankilaan, eikä hän ollut pystynyt vapauttamaan heitä siitä. Ei ennen kuin hän oli joutunut palaamaan kotiin Jack Marshallin Tapausta seuranneen somehäpeän vuoksi, heidän räväkkä naapurinsa Margot oli kuollut ja he olivat kohdanneet yhdessä ratkaisemattoman surun ja katumuksen äidin menetyksestä.

			Se, että perheen välit olivat korjaantuneet ja Edie oli järjestellyt elämänsä uudelleen sen mukaan, oli ollut yllättävämpää kuin se, että hän oli rakastunut kuuluisaan näyttelijään, joka tähditti miekankalistelun, susien ja uhkeiden povien ryydittämää suosittua fantasiasaagaa.

			Elämä oli siis ollut taianomaista jo ennen Elliotin upouutta supersankariroolia, jota hän esitti elokuvassa Tyhjiö.

			Edie oli iloinen, että hän ja mies, jonka tabloidilehdet olivat nimenneet hänen ”supertähtikomistuksekseen” olivat suhtautuneet viimeksi niin vakavissaan ja/tai rennosti toistensa asemaan, että Elliot oli jo tavannut hänen isänsä, Megin ja Edien kaksi parasta ystävää lukioajoilta, Hannahin ja Nickin.

			Hannah, hoikka ja kyyninen munuaislääkäri (”nefrologi!”), ja Nick, mod-tyyliin pukeutuva ihmisvihaaja ja paikallinen tiskijukka, olivat olleet eksyksissä, toinen Edinburghissa ja toinen onnettomassa, alistavassa avioliitossa, mutta molemmat olivat nyt palanneet kotikonnuille.

			He hymyilivät tulijalle säteilevästi. Edien vanhat ystävät olivat riittävän tarkkanäköisiä tulkitakseen oikein Edien häkeltyneen, kainon hehkun ja sen, että Elliot kätteli kaikkia vuorollaan. Joulupäivänä  kukaan ei piipahtanut eksänsä perheen luona vain huvikseen.

			Ensikohtaaminen näytti kuitenkin häikäisevän Hannahin tyttöystävän Chloen, Heitä lähimpänä istuva Nickin tyttöystävä Ros puolestaan ei edes hätkähtänyt. 

			”Hauska tutustua, Elliot. Oletko Edien kanssa? Miten te kaksi tapasitte?” Ros kysyi jauhaessaan myllystä pippuria ruokaansa.

			Hänellä oli kirkkaat, mietteliäät silmät nelikulmaisten, meripihkanväristen silmälasien takana. Hän oli niitä ihmisiä, jotka esittävät hyvin suoria kysymyksiä. Ja miltä se sinusta tuntuu?

			Hannah ja Chloe olivat yli kolmekymppisinä toistensa ensimmäinen samaa sukupuolta oleva kumppani, ja Ros oli selvittänyt heidän tarinansa mutkikkaita käänteitä kainostelemattoman, määrätietoisen selkeästi kuin ensihoitaja.

			”Minä haamukirjoitin Elliotin omaelämäkerran”, Edie sanoi. ”Päivätyössäni markkinointialalla olen tekstisuunnittelija, ja erityisprojektina se tavallaan sopi taitoihini.”

			”Omaelämäkerran? Olet kovin nuori sellaiseen?” Ros sanoi Elliotille kurtistaen hämmentyneenä kulmiaan. ”Oliko se omakustanne?”

			Edie pidätteli naurua. Hän epäili, että Nick oli kertonut Rosille ystävänsä seurustelleen julkkiksen kanssa, mutta Ros, joka oli aika New Age -henkinen eikä juuri piitannut perinteisistä arvoasemista, oli unohtanut sen. Ros ei ollut vielä osannut yhdistää tuota tarinaa valokuvaukselliseen mieheen, joka istui samassa pöydässä ja joi punaviiniä mukista.

			”Olen aivan liian nuori omaelämäkertaan, Ros”, Elliot sanoi tottuneen rennosti kuin vain sellainen, joka esiintyy elääkseen. ”En tiedä, olisiko sellaiselle opukselle ylipäätään koskaan aihetta , mutta koska minusta oltiin jo laatimassa elämäkertoja, minua neuvottiin julkaisemaan oma versioni. Suoraan sanoen en enää noudattaisi sitä neuvoa, mutta toisaalta, jos en olisi tehnyt sitä, en olisi koskaan tavannut Edieä.”

			”Myikö se hyvin?” Ros kysyi kuulostaen siltä, että hän yritti kartoittaa Elliotin mielenterveyden tilaa. Entä ovatko ne muut elämäkerrat juuri nyt tässä huoneessa kanssamme?

			”Se kirja kustansi keittiöni, josta sanoit tykkääväsi”, Edie sanoi hymyillen.

			Hän oli innoissaan keittiön cadillacinturkoosista kaapistosta. Vietettyään aikuiselämänsä vuokra-asuntojen luonnonvalkoisissa ja beigeissä sävyissä hän oli villiintynyt väreistä. Edie rakasti erkkeri-ikkunaista, punatiilistä paritalon puolikastaan, jonka ovessa oli 1930-luvun lasimaalausikkuna. Ehkä jopa enemmän kuin tavaroita olisi suotavaa rakastaa, hän mietti, mutta hänelle se merkitsi perille pääsyä, turvallisuutta ja kuulumista johonkin.

			Edie piti huolta sisarestaan, joka oli hänen vuokralaisensa, ja isästään, joka tuli usein käymään. Ja tiesivätpä he sitä tai eivät, he pitivät myös huolta hänestä.

			”Vai niin? Huomenna oletkin sitten minulle velkaa täyden englantilaisen aamiaisen”, Elliot sanoi. ”Tietenkin sellaisen, jonka siskosikin hyväksyy.”

			Hän hymyili ovelasti mukinsa reunan takaa antaessaan muina miehinä ymmärtää, että odotti saavansa jäädä yöksi.

			Edie kohotti kulmiaan, vaikkei siitä ollut koskaan ollut mitään epäilystäkään.

			”Ja te olette siis pari? Etkö sanonut olevasi sinkku, Edie?” Ros kysyi jatkaen hellyttävää suorapuheisuuttaan. Hän ei selvästi kiemurtelisi sellaisesta huolesta kuin: entä jos tämä on on-off-hommeli, jolla ei ole nimeä.

			”…Kyllä, olemme pari?” Edie esitti toteamuksen kysymysmerkillä ja katsoi Elliotia sydämen jättäessä lyönnin väliin. He eivät olleet hänen muistaakseen koskaan käyttäneet sitä sanaa, ja nyt Ros painosti heitä suostumaan muodollisuuksiin. Se oli ilmiselvä johtopäätös ovensuukeskustelusta, mutta se oli silti ihan upouutta. Frank lauloi taustalla Fly Me To The Moonia.

			”Olemme pari”, Elliot vastasi itsevarmasti Edien epäröintiin.

			He katsoivat hetken toisiaan silmiin yhteisen ihmetyksen vallassa.

			”Ai niin kuin tästä päivästä alkaen?” Ros kysyi. Nottsin rikospoliisi oli menettänyt hänessä lahjakkaan etsivän.

			”Tapailimme toisiamme muutaman viikon ajan neljä kuukautta sitten. Se oli kai… säätöä?” Edie sanoi ja katsoi Elliotia anteeksipyytävästi. ”’Suhde’ kuulostaa hiukan siltä kuin siihen liittyisi uskottomuutta.”

			”En sanoisi sitä kyllä säädöksikään”, Elliot totesi.

			Nick tarjosi Rosille uuden lasillisen viiniä.

			Jutustelu heidän ympärillään jatkui, ja Elliot ja Edie olivat helpottuneita saadessaan vaihtaa muutaman sanan kahden kesken.

			”Miksei?” Edie kysyi.

			”Säätö kuulostaa olennaisesti lyhytaikaiselta”, Elliot sanoi. ”Ajattelitko joskus: oi, tässä meillä on pientä säätöä? Minä luulin, että olimme alusta lähtien ihan tosissamme.”

			”Niin olimmekin.” Se, että Edie ja Elliot olivat esitelleet toisensa läheisilleen, oli todiste, että he olivat alusta lähtien pitäneet suhdettaan tärkeänä. ”Minä ajattelin, että se oli… en tiedä, oikeastaan mitä muuta se oli kuin hyvin palkitseva kokemus”, Edie sanoi.

			Elliot nauroi. ”Niin kuin vapaaehtoistyö?”

			”Nimenomaan. Autoin talkootyöllä korkean profiilin näyttelijäyhteisöä.”

			 ”Erittäin ystävällistä, että ojensit auttavan kätesi. Kannoit kortesi kekoon tekemällä hanttihommia.”

			”Ihan oikeasti, se taisi olla tyydyttävämpää minulle kuin niille ihmisille, joita autoin.”

			”Sanopa muuta.”

			Edie tärisi naurusta ja Elliot virnisti, mutta Edien täytyi hillitä itsensä ennen kuin kukaan tajuaisi heidän flirttailevan kiihkeästi.

			Elliot oli vähän aikaa sitten lähettänyt Edielle postikortin, joka oli parhaillaan meikkipöydän peilinkarmissa hänen makuuhuoneessaan. Hän voisi jossain vaiheessa rynnätä yläkertaan piilottamaan sen. Mutta olisiko muka hienoa – tai tarpeellista – teeskennellä, ettei se ollut hänelle arvokas? Kortissa luki: Huomaan, kun et ole lähellä.

			Se, että Elliot aisti hänen poissaolonsa niin voimakkaasti, että vaivautui kertomaan siitä hänelle, oli uskomattoman koskettavaa. He olivat välittäneet toisistaan syvästi, mutta tässä maailmassa oli niin paljon häiriötekijöitä ja mahdollisuuksia, että Edie oli uskonut Elliotin yllättävän itsensä toipumalla nopeammin kuin uskoi mahdolliseksi.

			Koska eikö näytteleminen ollut viime kädessä toisen identiteetin omaksumista kiihkeästi mutta lyhyesti, ja sen jälkeen siitä astuttiin ulos ja jatkettiin elämää? Tilapäinenkin saattoi olla täysin vilpitöntä.

			Näyttelijöillä, heidän naapurivainajansa Margot oli sanonut kerran sytytettyään yhden iänikuisista Sobranie Black -savukkeistaan, on kulkurin sielu.

			Siitä huolimatta Elliot oli kaivannut Edieä niin paljon, että oli palannut takaisin. Se oli niin suunnaton käänne, ettei sitä pystynyt käsittelemään noin vain. Edie oli vieläkin häkeltynyt sen valtavuudesta.

			”Mitä sinun mielessäsi sitten silloin oli? Jos se ei ollut koskaan vain säätöä?” Edie kysyi.

			”Se oli alku”, Elliot vastasi epäröimättä.

			Edie istui vaaleanpunertavassa bordellihämyssä aidon sinkkunaisen maun mukaisessa makuuhuoneessaan. Hänellä oli päällään t-paita, jossa oli teksti Kauhut pitävät pintansa, niin minäkin ja kuva fetsipäisestä, tupakoivasta gerbiilistä – Megin antama lahja, jota Edie ei olisi ikinä täysissä järjissään käyttänyt kenenkään nähden.

			Ainakin huoneessa oli hämärää. Edie oli saanut perinnöksi pitkät postilaatikonpunaiset voileeverhot, jotka muodostivat dramaattisen yhdistelmän punaisenkukertavan, art deco -tyylisen sängyn, chilinpunaisten koristevalojen ja kiinalaistyylisen, tupsukoristeisen lampunvarjostimen kanssa.

			”Hiukan niin kuin Amsterdamin punaiset lyhdyt kohtaisivat feministi-Barbien”, Elliot oli sanonut eilen illalla. ”Meille tulee isoja riitoja, kun sisustamme yhdessä.”

			Edie oli pitänyt oletuksesta, että he sisustaisivat yhdessä kotia, mutta oli ollut muodon vuoksi vastustavinaan kuvausta.

			Elliot oli vastannut: ”Tämä on silti minun lempihuoneeni lempitalossani koko maailmassa, joten yritä nähdä se oikeassa kontekstissa.”

			Runsaskaan määrä alkoholia ei näyttänyt heikentävän hänen kielellistä ilmaisuaan.

			Ja siitä puheen ollen… Edie huomasi puhelimensa vilkkuvan yöpöydällä. Hän irrotti sen laturista ja tutki poikkeuksellisen vuolasta ilmoitusryöppyä.

			VAU ♥

			Niin sitä pitää, Edie! Xx

			Öö – siis mitä? MAHTAVAA EEEEE [image: 🍆]

			OMFG onko tuo se joka luulen?! Onko tämä siis NYT?

			Tämä räjäytti pääni oikeasti! Oletko Jenkeissä? Et voi olla täällä?? Lähtisitkö kanssani pian drinkeille? Siitä on ikuisuus, kun olen nähnyt sinut xoxo tässä on numeroni, jos olet hukannut sen…

			Kappas vain, mitä sait joululahjaksi. Voittaa minun v..un Lakeland-teenkeittimeni.

			Voi paska, paska, paska – MITÄ hän oli tehnyt eilen illalla? Siis somessa – pääasiassa hän oli tosin nukkunut naamansa tyynyyn haudanneen Elliotin vieressä, kun mies oli sammunut kuin saunalyhty aikaerorasituksen vuoksi ja siksi, että he menivät nukkumaan vasta suunnilleen aamukolmelta.

			Edie klikkasi Instagramin auki ja tunsi vatsan muljahtavan ympäri hyvin hitaasti, kun hän muisti hämärästi olleensa keskiyöllä ihan naamat punaviinistä ja huumaantunut rakkaudesta, kun he olivat vihdoin olleet kahden olohuoneessa.

			Hän oli ottanut juhlan kunniaksi selfien, jossa Elliot suuteli hänen poskeaan ja hän puristi silmiään kiinni humalaisen riemukkaasti sarjakuvatähtien pyöriessä pään ympärillä. Kuvassa ei näkynyt paljonkaan Elliotista, mutta kuitenkin riittävästi, koska heidän tiedettiin olleen aiemmin yhdessä. Elliotia ei voinut erehtyä luulemaan keneksikään muuksi.

			Edie oli kokenut täysin luonteensa vastaisen hetken, jollaisen vain etanoli saattoi tarjota: huumaava tunne, kun vapauttaa itsestään sellaisen osan, jota on pitänyt turhaan vankina. Hän oli laittanut kuvatekstiksi vain vaaleanpunaisen sydämen ja muisti ajatelleensa, että sen julkaiseminen oli ihan okei, koska he olivat niin, niin onnellisia ja näyttivätkin onnellisilta. Miksi mikään onnenhuumassa tehty olisi väärin?

			SELVÄPÄISISTÄ SYISTÄ, hän mietti nyt raivoissaan itselleen. Niin kuin tämän talon ja sen vieraiden lisäksi kukaan ei vielä tiedä tästä, etkä todellakaan halunnut kertoa siitä millään typerällä kännipostauksella.

			Mikä pahinta, hänen Instagram-tilillään oli vain vaatimattomat 650 seuraajaa, mutta se oli julkinen.

			Hän klikkasi tarinan kävijätiedot auki ja selasi irvistäen läpi pitkän listan ystäviä, sukulaisia ja työtovereita. Sitten hän poisti kuvan hetken mielijohteesta.

			Juuri, kun kuva haihtui digitaalisesti ilmaan, Edie tajusi, että sekin oli virhe. Jos se leviäisi hänen profiilinsa ulkopuolelle yleisesti nähtäville, hän oli poistanut kuvan mukana epäiltyjen listan. Lisäksi sen katoaminen haiskahti paniikilta. Se oikeastaan vahvisti epäilykset, että hän oli toiminut harkitsemattomasti. Se julisti: kyllä, se oli Tarina-tarina.

			Eikä hän voisi jälkikäteen postata lirkuttelevaa vanha kuva, kamut, aika nostalgista! -vastuuvapauslauseketta, koska kun myöhemmin paljastuisi, että se oli totta, hänen tuttavansa olisivat ihan oikeutetusti äkäisiä siitä, että heitä oli kusetettu.

			Voi luoja, senkin ääliö. Pystyit säilyttämään tämän ihan omana tietonasi mitä… kokonaista kuudesta kahdeksaan tuntia? Edie ei voinut uskoa, että oli hilpeänä julkaissut asian. Hänen pomonsa Richard oli kerran sanonut hänelle, että hän oli itsensä pahin vihollinen, ja vaikka hänen pahimman vihollisensa tittelillä oli muutama muukin tasaväkinen kilpailija, Richard saattoi olla oikeassa.

			Hän oli itku kurkussa krapulaääliömorkkiksessaan, kun Elliot havahtui, kääntyi ja hieraisi hiukan pöhöttynyttä, omaisuuden arvoista naamaansa. Se oli äskettäin koristanut Empire-lehden kantta otsikolla: Tuijotus Tyhjiöön ei ole koskaan tuntunut näin hyvältä.

			Elliot hymyili. ”Huomenta.” Sitten mies huomasi Edien ilmeen. ”Voi paska. Mikä hätänä?”

			”Postasin meistä kuvan Instagram-tililleni.”

			”Tiedän.”

			”Tiedätkö?!” Edien muistikuvat olivat hataria.

			”Joo, olit siitä tosi ylpeä. Yritit lisätä siihen Taylor Swiftin biisin, mutta siinä vaiheessa sinun motoriset taitosi taisivat olla jo aika heikoissa kantimissa… Se taisi olla Snow on the Beach? Minä en ole asiantuntija, sinä olet. Toivottavasti biisi ei kerro mistään oudosta tapahtumasta, joka pilaa mukavan loman.”

			Edie vaikeroi: ”Miksi annoit minun tehdä sen?”

			Elliot kohautti paljaita, treenattuja hartioitaan. (”Kun olen Tyhjiö-asussa, vain alaleukani ja rintakehän yläosa pystyvät näyttelemään.”)

			”Sen lisäksi, että minäkin olin aika soosissa, miksen olisi? Salailemmeko me tätä?”

			Elliotin huoleton asenne rauhoitti Edieä hiukan. Oli pakko sanoa, että tämä oli Elliotin alaa, ei Edien. Jos se ei vaivannut Elliotia, pitäisikö sen vaivata Edieä? Niin kuin jos lentokone kärsii pahasta turbulenssista ja olet varma, että loppu on käsillä, ja sitten näkee matkustamohenkilökunnan, joka lentää reitin kuusi kertaa päivässä, naureskelevan huolettomasti.

			”Entä jos joku otti siitä kuvankaappauksen? Joku on ihan varmasti tehnyt niin johonkin WhatsApp-keskusteluun. Sitten se päätyy medialle.”

			Elliot kohautti taas hartioitaan. ”Minusta kirjoitetaan joka tapauksessa, ja eilen illalla olit ehdottomasti sillä kannalla, että meidän pitäisi antaa heidän tehdä se.”

			”Voi vit-… Juoppominä pitäisi ampua.”

			Elliot hymyili mietteliäästi. ”Hei, en tiedä, olenko koskaan ennen huomannut, että känni-Edie on kaaospeikko. Tosin on pakko myöntää, että tiettyjä merkkejä sellaisesta on ollut havaittavissa.”

			Hän nosti peitettä hiukan ylemmäksi ja kurkisti varovasti sen alle aivan kuin olisi tutkinut vahinkoja, ja Edie tuhahteli nolona.

			Elliot epäröi. ”Jos et muista julkaisseesi sitä kuvaa, etkö muista myöskään mitään, mitä sen jälkeen tapahtui? Se olisi sääli.”

			”Outoa kyllä, minulla tuntuu olevan vain suunnilleen tunnin bläkäri, ja sitten muisti palaa. Taisin himmata hiukan Coopin Merlot’n kittaamista.”

			”Ei se ole mitenkään outoa. Jotkut asiat ovat niin uskomattomia, että jopa viiniin hukkunut hippokampus tallentaa ne muistiin.”

			”Äläpäs nimittele siinä”, Edie sanoi, ja he molemmat hekottivat idioottimaisesti ennen kuin Elliot ojensi kätensä Edieä kohti.

			Kuten aikaisemminkin Edie oli todennut, että seksi sellaisen miehen kanssa, jota pidettiin seksisymbolina, oli teoriassa pelottavaa, mutta käytännössä sängyssä oli vain kaksi ihmistä, jotka halusivat olla siellä.

			”Jätin eilen mainitsematta yhden asian, koska en halunnut pilata viboja”, Elliot sanoi, kun Edie käpertyi hänen kainaloonsa.

			”Jahas, nytkö se tulee.”

			”Minun täytyy palata Yhdysvaltoihin kahdeskymmenesyhdeksäs päivä. Tällä kertaa New Yorkiin.”

			”Miten pitkäksi aikaa?”

			”En ole varma, luultavasti ainakin muutamaksi viikoksi. Tulen takaisin heti kun voin.”

			”Mihin aikaan lähdet?”

			”Öm… Auto tulee hakemaan puoli kuudelta aamulla.”

			”Pah. Anna minulle uusi mahdollisuus, saamme homman toimimaan ja näemme toisiamme tosi paljon! Ei hetkinen, itse asiassa se olikin yhden yön juttu – tuossa onkin luksuskyytini Heathrow’lle. Heissan tytsy, kiitti, että annoit minun järjestellä sisuskalusi uudestaan”, Edie sanoi ja kuunteli naurua, joka sai Elliotin kylkiluut värisemään.

			”Tuo on tosi törkeää. Neljän yön juttu. Ajoitukseni olisi parempi, jos olisin suunnitellut tulevani eilen sen sijaan, että ikävä luoksesi saavutti yhtäkkiä lopullisen rajansa.”

			Taas Edie hehkui. Hän ei olisi ikinä arvannut, että se oli ollut spontaania. Hemmetin näyttelijät.

			”Pärjäsit sitten aika hyvin, kun löysit joulupäivänä auki olevan kukkakaupan?”

			”En kommentoi. On siinäkin jotain etua, että on sellainen mulkvisti, jolla on henkilökohtainen avustaja. Kun pääsen ylös tästä sängystä, minun pitäisi käydä tervehtimässä perhettäni ja pyytää anteeksi, että tein heille Brexitit joulupäivänä. Haluatko tulla käymään? Voisin ehdottaa, että menisimme ulos illalliselle? Omaa rauhaa ei ole hirveästi, jos tulet, mutta ei se ole sen kummempaa kuin täälläkään.”

			Totta. Edie toivoi, että se, minkä he olivat toivoneet olevan salavihkaisen hiljaista kanssakäymistä, oli oikeasti ollut sitä. Onneksi Meg nukkui sikeästi kuin muumio. Nyt hän oli jo töissä hoitokodissa, jossa hänellä oli lounasaikaan kestävä aamuvuoro. Meg saattoi olla pisteliäs luonne, mutta hän oli löytänyt hoitotyöstä kutsumuksensa, ja Edie oli hänestä tosi ylpeä.

			”Lupasin mennä tänään kävelylle Wollaton Hallin puistoon sisareni ja Nickin ja Hannahin kanssa, kunhan Megin työvuoro päättyy. Olisi aika törkeää sanoa: voi, sain kuulkaa paremman tarjouksen.”

			Niin kuin yli kolmekymppisen elämän monimutkaisessa psykososiaalisessa verkostossa on tapana, kävely ei ollut vain kävely. Tarkoitus oli pitää Nick kiireisenä sinä päivänä, koska hän ei saanut tavata pientä poikaansa Maxia. Se oli jotain, mitä Hannahin äiti ei enää voinut tehdä MS-taudin vuoksi. Ja sen oli tarkoitus myös piristää Megiä, joka joutui tekemään juhlapyhinä töitä.

			”Haluatko tulla mukaan? Sitten voisimme syödä vanhempiesi kanssa illallista huomisiltana?” Edie ehdotti.

			”Hienoa. Menen käymään heidän luonaan ja tavataan puistossa myöhemmin.”

			”Kuulostaa hyvältä, paitsi ne aamunkoiton jäähyväiset kolmen päivän kuluttua”, Edie huomautti.

			”Minusta eron tuska oli huomattavasti pahempi silloin, kun oletus oli, ettemme enää ikinä näkisi toisiamme.”

			”En minä sanonut ei ikinä – sanoin, että älä ikinä sano ei ikinä.”

			Ensimmäisen kerran Elliotin tulon jälkeen lämpötila huoneessa viileni muutamalla asteella.

			Hetken kuluttua Elliot sanoi: ”Ainoa pelottava juttu sinussa on se, miten tyynen asiallinen pystyit olemaan lopettaessasi sen. Se oli ylivoimaisesti tuskallisinta, mitä minulle on ikinä tapahtunut, ja se tuli ihan puskista. Muisto siitä keskustelusta oli suurin este sille, että olisin yrittänyt uudestaan. En pystynyt käsittämään sinun rautaista varmuuttasi muuten kuin että se ei tuottanut sinulle tuskaa. Olisin olettanut, että me ainakin tuskailisimme vähän aikaa ja yrittäisimme pohtia, voisiko suhteen sittenkin saada toimimaan. Mutta ei.”

			Edie päätteli, että en ole ajatellut muuta kuin sinua siitä asti, kun viimeksi näin sinut ei tarkoittanut, että kaikki ajatukset olisivat olleet positiivisia.

			”…En tullut takaisin siksi, että uskoin, että minulla olisi hyvät mahikset”, Elliot sanoi. ”Olin päättänyt, että mikä tahansa, pienikin, mahdollisuus kelpaa.”

			Huimauksen ja eilisten julistusten jälkeen Edie ymmärsi pointin. Elliotilla oli täytynyt olla riittävästi optimismia heille molemmille, kummallakin kerralla.

			Edie vetäisi syvään henkeä, mikä aiheutti pienen terävän vihlaisun. ”Olet tainnut sekoittaa pinnallisen selviytymismekanismini ja kykyni henkiseen itseni satuttamiseen siihen, etten piittaisi tilanteesta paskan vertaa. Niin käy helposti. Huijaan usein itseänikin.”

			”Oikeasti?”

			”Kyllä. Meidän eromme ei ollut minulle yhdentekevä, ei todellakaan. Jos se vaikutti siltä, syynä oli se, että hillitsin itseäni säästääkseni itsekunnioitustani ja sinua. Ilmoitin ystävilleni, että tarvitsisin koko viikonlopun palliatiivista hoitoa, kun paparazzikuvia sinusta ja uudesta tyttöystävästäsi julkaistaisiin. Se vaatisi Deliveroo-lähetyksen McDonald’s nugetteja ja kuusi pulloa Whisperin Angelia. Kysy vaikka heiltä. Sen nimi oli operaatio Kampiakseli.”

			”Miksi Kampiakseli?”

			”Se oli Bin Ladenin sotilaallinen koodinimi.”

			”Vau, kiitti. Olenko minä terroristi?”

			”Sydämeni terroristipäällikkö ja komennus, josta en todennäköisesti selviäisi hengissä.”

			Elliot nauroi, mutta tunnelma oli silti viileähkö. Imartelevat sanat mustasukkaisuudesta eivät riittäneet.

			”Pomoni sanoi kerran, etten halua hyvien asioiden tapahtuvan itselleni”, Edie jatkoi. ”Siis alitajuisesti. Hän saattaa olla oikeassa.”

			”Mikset?” Elliot kysyi.

			”En usko ansaitsevani sitä. Tai en luota siihen.”

			”Mikset?”

			”En tiedä.”

			”Haluat hyviä asioita muille, joita rakastat, joten mikset haluaisi samaa itsellesi?”

			”Ehkä en rakasta itseäni”, Edie sanoi pakolliseen brittisarkastiseen sävyyn. ”Se… se, että saa pahan asian tapahtumaan, antaa sen vaikutelman, että hallitsee sitä, minkä uskoi olevan muutenkin väistämätöntä. Toivo altistaa liian paljolle hallitsemattomalle tuskalle. Itsesabotaasi on hallintaa.”

			”Hmmm. En taida ymmärtää, miten noin lämmin ja yleisesti ottaen… iloinen nainen, voi olla myös täydellinen katastrofisti”, Elliot pohti ja sai Edien hymyilemään.

			”Voisiko se johtua siitä, että ensimmäinen ihminen, jonka oli tarkoitus rakastaa minua, jätti minut? Ihan vain arvailen tässä”, hän möläytti. Hän ei ollut aikonut viitata äitinsä itsemurhaan tässä keskustelussa. ”En sano sitä saadakseni halpoja sympatiapisteitä”, hän sanoi yhtä paljon itselleen kuin Elliotillekin.

			”Jos uskoisin sinun kalastelevan myötätuntoa, en tuntisi sinua lainkaan. Enkä ansaitsisikaan tuntea.”

			Elliot halasi häntä tiukemmin. Edie oli unohtanut Elliotin ainutlaatuisen kyvyn kaivaa hänestä esiin asioita, joita hän ei aikonut kertoa.

			Jos Edie oli ihan rehellinen, hänestä Elliotin tarkkanäköisyys ja into osoitella huoneessa olevia virtahepoja ei ollut aina mukavaa. Se kertoi vieraalta tuntuvasta puolesta Elliotissa. Los Angelesin maailmasta, jossa käydään kalliilla terapeutilla ja suhtaudutaan huolettomasti reseptilääkkeisiin. Ihminen saattoi tulla nähdyksi, tai hänen lävitseen saattoi nähdä.

			Elliotin horjumattoman välinpitämättömyyden ansiosta Edie oli alkanut toivoa, että hänen Instagram-mokansa olisi livahtanut kriitikoiden ohi ja oli vain hetkellinen hairahdus, josta hän voisi päättää ottaa opikseen. Paino sanalla päättää.

			Siitä huolimatta Richardin puhelu pirisi hänen puhelimessaan kimeästi vain muutama minuutti sen jälkeen, kun Elliotin taksi oli lähtenyt kohti tämän vanhempien kotia, joten hän oli selvästi yrittänyt vain järjettömästi piilottaa päänsä pensaaseen.

			Richard oli hänen työnantajansa, mainostoimisto Ad Hocin omistaja, ja vielä pelottavampaa, yksi ihmisistä, joita Edie kunnioitti eniten koko maailmassa. Richardin mieli oli partaveitsenterävä, puhujakorokkeella hän oli positiivinen ja komea kuin Barack Obama, ja hänen pukunsa olivat viimeisen päälle tyylikkäitä kuin hän olisi ollut GQ:n tyylijohtaja.

			Richardia ei kusetettu, ja jos niin kävi, sai kohdata seuraukset.

			Edie vastasi puhelimeen levottomuudesta hikoillen.

			”Neiti Thompson!” Richard tervehti tarmokkaasti. ”On tapaninpäivä, ja sen sijaan, että nauttisin puhvettipöydässä leikkeleistä ja Stuart-setäni kirpeästä, kotitekoisesta pikkelssistä sekä keskihintaisesta samppanjasta, soitan sinulle. Osaatko lainkaan kuvitella, miksi näin on?”

			”Minulla on… yksi idea.”

			”Niinkö? Minulle kerrottiin, että kuva tilanteesta, jota roskalehdet kuvailisivat ’kiihkeäksi syleilyksi’ – sinä ja erittäin merkittävä toinen henkilö – ilmestyi yhteen noista paholaisen piirustuslehtiöistä. Käsittääkseni Instagramiin?”

			”Richard, olen niin NIIN pahoillani – se ei toistu, minä…”

			”Keskeytän sinut nyt heti. Sanon sinulle saman kuin erittäin avuliaalle tietolähteellenikin. Sinun yksityiselämäsi ei kuulu minulle, ellei se vaikuta työhösi. Ja minun tietääkseni se ei tällä kertaa ole vaikuttanut.”

			”Ai, kiitos.”

			Edie ei ollutkaan ollut aivan varma, mihin hän olisi syyllistynyt, lukuun ottamatta jatkuvaa hölmöilyä julkisella forumilla. Ennen hänen ja Elliotin suhteen lämpenemistä paparazzi oli kuvannut heidät riitelemässä kadulla. Richard oli ihan perustellusti huomauttanut, ettei se ollut varsinaisesti sellaista käytöstä, jota hän halusi omaelämäkerran kustantajan näkevän hänen yrityksensä tekstisuunnittelijalta.

			Mutta kun projekti oli ohi ja projekti itse oli seppelöity bestsellerkunnialla, mitkä säännöt oikeasti pätivät kuviin Elliot Owenin kanssa?

			”En aio läksyttää sinua. Halusin vain kertoa, että sen kollegan lisäksi, joka katsoi raskaaksi velvollisuudekseen kertoa asiasta minulle, minulle soitti myös lipevä herrasmies Mailista ja tiedusteli, onko minulla tarjota mitään syvällistä näkemystä.”

			Edie nielaisi. Viidakkorumpu kumisi jo, niin kuin hän oli pelännyt. ”Voi luoja, miksi hän soitti sinulle eikä minulle?”

			”Koska puhelut nettisivulla olevaan toimiston lankapuhelinnumeroon siirtyvät automaattisesti minun kännykkääni silloin, kun toimisto ei ole auki. Ellei kukaan ole häiriköinyt sinua, oletan, ettei heillä ole sinun numeroasi.”

			Vielä.

			Oli vielä masentavampaa kuulla, että Ediellä oli edelleen aktiivisia vihamiehiä Ad Hoc -toimistossa. Se ei ollut yllätys, kun otettiin huomioon hänen käsiin räjähtänyt suhdesäätönsä ex-kollega Jack Marshallin kanssa. Jackin entinen morsian. Charlotte oli osoittautunut selkäänpuukottajaksi eikä hänkään enää työskennellyt Ad Hocissa. Myös pariskunnan kätyri Louis oli saanut kenkää. Heidän levittämänsä myrkky vaikutti kuitenkin todennäköisesti yhä toimistossa.

			Ihmisillä oli taipumus muistaa pitkään sellaiset rikkeet kuin sulhasen suuteleminen tämän hääpäivänä ja tämän morsiamen nähden.

			Monet niistä, jotka olivat edelleen töissä Ad Hocissa, olivat allekirjoittaneet adressin, jossa Edieä pyydettiin eroamaan. Edie epäili heidän olevan sitä mieltä, että huijari oli menestynyt liian hyvin, kun hän oli saanut pitää työpaikkansa ja tehdä vieläpä etätöitä.

			He olivat olleet kohtuullisen ystävällisiä hänelle joulujuhlissa, mutta toisaalta ihmiset käyttäytyivät siten kasvokkain, ja hän oli löytänyt erittäin kuuluisan poikaystävän sen jälkeen, kun oli viimeksi tavannut useimmat heistä. Kai he olisivat nyt vielä ystävällisempiä. Kasvokkain.

			”Jakaessasi asioita netissä pidä mielessäsi, että kaikkien ihmisten motiivit eivät ole kunnialliset. Muistutin Jessicalle, että ne, jotka kiusaavat muita minun toimistossani, hienovaraisesti tai vähemmän hienovaraisesti, saavat irtisanomisilmoituksen.”

			Voi Jess… Edie oli toivonut, että Jess olisi jo jatkanut elämäänsä. Jess oli Charlotten aatetoveri ja tämän nimi oli ollut yksi ensimmäisistä adressissa. Charlotten lähdön jälkeen Jessistä oli epävirallisesti tullut toimistossa jonkinlainen pomonainen.

			Hänen vihamielisyytensä kirveli Edieä naurettavasta syystä: Jess, jolla oli räkäinen nauru ja sarkastinen asenne, ei näyttänyt tippaakaan Mean Girlsin tapaiselta sisarkuntatyypiltä. Hän käytti porkkanamallisia housuja matalien kenkien kanssa, ja tuuheat, kastanjanruskeat hiukset keikkuivat nutturalla päälaella. Hän oli sen näköinen, että Edie olisi voinut olla hänen ystävänsä ennen koko sotkua. Jessin viha tuntui aidolta syytteeltä, ja Edien oli määritellyt naissukupuolen petturiksi sellainen, joka ei tehnyt sitä heppoisin perustein. Oikeastaan se sai Edin vaikuttamaan pahikselta.

			Tietenkin Jess ja Charlotte pitivät todennäköisesti edelleen yhteyttä, olipa Charlotte nyt missä tahansa. Nyt Jessin velvollisuus oli pitää esillä Edien häpeää, huhuja ja puheenaiheita. 

			”Mikä Jessican tekosyy oli kertoa siitä sinulle? Olenko hänen mielestään toimistolle häpeäksi?” Edie kysyi, vaikkei oikeastaan halunnut tietää.

			”No, hän muistutti aiemmasta hälinästä ja siitä, miten jotkut Ad Hocin asiakkaista silloin nurisivat. Hän vain ’ajatteli, että minun pitäisi tietää’ ennen kuin media ottaisi minuun yhteyttä, mutta minulla on sen verran ikää, että tunnistan kyllä ilkeämieliset aikeet.”

			Edie mumisi kiitoksen.

			”Homma siis jatkuu tämän näyttelijätyypin kanssa? Luulin, että työskentely hänen kanssaan oli hermoja raastava koettelemus?” Richard sanoi.

			Edie ymmärsi vilpittömän isällisen huolen pomonsa hienoisen epäuskon taustalla. Richard ajatteli, että hän oli valinnut 2.0-version Jack Marshallista.

			”Ihan oikeasti ei hän ollut… hän on mahtava. Hän ei ole lainkaan hankala. Hänen arvostelijansa käyttivät ’hankalaa’ hyödyllisenä kiertoilmauksena sille, että ’hän on liian fiksu tehdäkseen mitä me haluamme’. Minulla oli samat ennakkokäsitykset hänen… asemansa vuoksi.”

			Edie tunsi olevansa kuin Elizabeth Bennett, joka vakuuttaa isälleen, ettei herra Darcy ole sittenkään ylpeä mulkvisti eikä Pemberleyn komea kartano vaikuttanut hänen mielipiteeseensä  millään tavalla, ihan oikeasti.

			”Mutta et ole karkaamassa Hollywoodiin?”

			”Testaamme sellaista järjestelyä, että käyn hänen luonaan ja menemme Nobu Malibuun syömään napsijasashimia. Ja hän käy minun luonani ja käymme Sneinton Marketilla hakemassa aamiaissämpylät Bacon Derekin ruokarekasta.”

			”Hienoa. Erittäin trendikästä. Siitä käytetään käsittääkseni termiä high low. Asiasta toiseen, aioin tehdä tämän ilmoituksen vasta uutenavuonna, mutta koska sain sinut nyt kiinni – miltä sinusta tuntuisi, jos johtaisit Nottinghamin toimistoa puolestani? Olen päättänyt, että koska se on ollut menestys sen jälkeen, kun sinä muutit sinne, olisi vain järkevää, että sinä olisit imperiumini ensimmäisen virallisen etuvartioston ohjissa.”

			”Oletko tosissasi?! Se olisi ihanaa.”

			Edie säteili yllätyksestä ja ilosta. Richard ei koskaan jaellut kehuja, elleivät ne olleet ansaittuja.

			”Hienoa. Olen varannut alustavasti tilat Lace Marketilta.  Etkä tietenkään voi olla johtaja, ellei sinulla ole johdettavia. Minun on pakko myöntää, että siitä seurasi melkoinen show, kun pyysin vapaaehtoisia siirtymään sinne – hyvin avokätisen kannustimen kera, jos saan sanoa. Aloin koota muistiin suurimpia hittejä. ’Onko se jokin kyläpahanen?’ ’Onko siellä merenrantaa?’ ja ’Saako siellä mistään edes kohtuullista cacio e pepeä?’, ja ehdoton suosikkini – ’Lontoon Crouch End on ihan riittävän pohjoisessa’.”

			Edie hörähti. Joo, ja hän oli varma, että monien mielestä se olisi sama kuin joutuisi jakamaan vankisellin sarjamurhaajan kanssa.

			”Yksi rohkea sielu kuitenkin astui esiin ja lisäksi vielä sanoi aidosti pitävänsä ajatuksesta – Declan Dunne. Muistatko hänet joulujuhlista? Pitkä. Irlantilainen tietenkin. Aurinkoinen luonne. Oudon innokas liikunnan harrastaja.”

			”Minä… en, ainakaan ihan suoralta kädeltä.”

			Eivätkä uudet ihmiset veljeile pahamaineisen häidenpilaajan kanssa. Sellainen naikkonenhan saattaa imaista haaruksistaan säteilevällä vetosäteellä vaikutusalueelleen jopa kuvitteellisten multiversumien asukit.

			”Olen varma, että teillä synkkaa. Hän muistuttaa tavallaan aika paljon sinua”, Richard selitti. ”Lupaava kaveri. En pyytäisi teitä viettämään työpäiviänne yhdessä, ellen uskoisi kemioiden olevan kohdillaan.”

			”Ymmärrän”, Edie sanoi. ”Luotan sinun arvostelukykyysi.”

			Se oli totta, mutta siitä huolimatta hänellä oli epäilyksiä. Kollegoiden piikikkäät hyökkäykset olivat hyvinkin voineet vaikuttaa Declaniin. Pahimmassa tapauksessa tämä olisi tiedustelutehtävässä. Muutto Nottinghamiin olisi toki melkoinen sitoumus uteliaisuuden vuoksi, mutta nykyään Edie ei uskaltanut sulkea pois kaukaa haettujakaan vaihtoehtoja.

			”Hän ilmoittautuu sinulle joululoman jälkeisenä perjantaina aamulla kello yhdeksältä. Ajattelin, että voisi olla hyvä aloittaa pehmeästi, jotta voit viedä hänet lounastunnilla drinkille ja hänellä on koko viikonloppu aikaa kotiutua.”

			”Selvä homma, pistetään muistioon: ’Juota Declan känniin’.”

			Richard nauroi. ”En halua painostaa sinua tai saada sinua odottamaan kauhulla herra Dunnen tuloa. Etenkin kun kuulostaa siltä, että sosiaalinen elämäsi tulee jatkossa olemaan kiireistä – mutta hänellä ei varmasti olisi mitään sitä vastaan, jos ottaisit hänet siipiesi suojaan ja toimisit paikallisena matkaoppaana. Hän on kuitenkin itsenäinen tyyppi, jota ei tarvitse kovasti potkia käyntiin.”

			”Teen parhaani. Voin ainakin asettaa pizzaravintolat paremmuusjärjestykseen ja säästää hänet pubitappeluilta.”

			”Vielä yksi asia, Edie. Ellei se vielä tullut selväksi, jätän sinun ratkaistavaksesi, haluatko kertoa kollegoillesi, että tapailet Marlon Nandoa. Jutellaan pian.”

			Puhelun jälkeen Edien mieleen tuli tarkistaa Instagram-seuraajansa siltä varalta, että hänen uusi työtoverinsa olisi ollut utelias. Jep, siinä se oli: Declan Dunne, tai @dunneonthewold. Koska hän ei ollut tunnistanut miestä, hän ei ollut tiennyt seurata tätä, mutta hän korjasi asian nyt. Hänen oli oltava alusta lähtien positiivinen, jos he kerran olisivat pian hyvinkin läheisesti tekemisissä.

			Hän selasi Declanin profiilia. Mies oli pitkä, huolettoman komea ja niin hyväntahtoinen, että se huokui jopa kameran linssin läpi. Hän oli kuin Scooby-Doon Fredin ja Shaggyn risteytys. Vain neljä kuvaa sitten oli viime Guy Fawkesin iltana julkaistu kuva virnistävästä Declanista, joka heilutteli ylpeästi pihdeissä makkaraa grillin ääressä. Edien uusi Nemesis Jessica oli kietonut kätensä miehen vyötärölle ja teki toisella kädellä kameralle rauhanmerkin. Edien sydäntä vihlaisi. Ai kannatatko rauhan aatetta, Jess? Minun mielestäni olet aika kaukana rauhanaktivistista.

			Kuvateksti teki selväksi, että Declan oli niin hyvä ystävä, että hengaili Jessican kanssa jopa vapaa-aikana.

			He olivat myös kovin rakastavia kommenteissa.

				Oih! Rakastan sinua, Dunny! Cumberland-makkaran kuningas! 😂 xxx

				Oli mahtavaa nähdä teidät kaikki! xx

			Voi kiesus. Jessican aviomies näkyi edelleen tämän postauksissa, joten Jessin ja Declanin suhde ei todennäköisesti ollut romanttinen. Se kuitenkin muistutti Edielle, että hänen Eedenissään saattoi olla käärmeongelma.

			Jessica oli taatusti varoittanut Declania työskentelemästä Edien kanssa. Jos niin oli, miksei tämä ollut ottanut neuvosta vaarin? Oli aika selvää, että tämän täytyi olla vakoilutehtävä. Ja vaikka se ei olisi alun perin ollut tarkoitus, se voisi ainakin muuttua sellaiseksi.

			Edie esti Jessin ja määritti Instagram-tilinsä yksityiseksi. Symbolista politiikkaa: monet pääsisivät silti halutessaan levittämään hänen aineistoaan, mutta Edie katsoi tarpeelliseksi tehdä Jessicalle selväksi, että hän tiesi.

			Uutiset olivat olleet niin hyviä, ja nyt tämä.

			High low.

			He kokoontuivat Wollaton Hallin majesteettisen peurapuiston porteille kirpeässä pakkasessa. Hannah käytti what3words-sovellusta kertoakseen kohtaamispaikan tarkan sijainnin: salt.metro.bounty.

			Kun Edie oli viimeksi ollut täällä, hänet oli kutsunut paikalle Elliotin silloisen draamasarjan ohjaaja, joka oli tivannut häneltä selitystä, miksi Elliot oli tilapäisesti kadonnut kuvauksista. Mainittu ohjaaja oli ollut varma, että Elliotilla oli liian kiireitä petipuuhissa haamukirjoittajansa kanssa. Oikeasti Elliot oli painunut maan alle, kun oli paljastunut, että hänet oli adoptoitu. Silloin Edien mielestä ajatus, että Elliot olisi hänestä sillä tavalla kiinnostunut, oli ollut nöyryyttävän naurettava.

			”Olen aina luullut, että what3words-sovellus on niitä varten, jotka on siepattu?” Nick sanoi. ”Kunpa joku sieppaisi minut. Kenen ääliömäinen idea tämä muuten oli?”

			Hän painautui täristen takin kauluksen ympärille käärityn vintagehuivinsa suojiin. Nick rakasti vaatteita paljon enemmän kuin kumpikaan hänen naispuolisista bestiksistään, joten pitkä villahuivi oli tyylikkään kukonaskelkuvioinen. Hän näytti siltä, että oli menossa ensitreffeille jonnekin hienoon paikkaan, ei niittyvaellukselle.

			Edie oli vasta äskettäin korvannut nukkavierun skottiruutuisen talvitakkinsa kalliilla ja räätälöidyllä tummansinisellä päällysvaatteella, jossa oli duffelinapit.

			”Idea on minun. Tapaninpäivän kävely on aina ollut perheeni perinne!” Hannah ilmoitti.

			”Peritty ylisukupolvinen trauma”, Nick vastasi. ”Huomaan, että meidän molempien tyttöystävät jättäytyivät jollain tekosyyllä pois.” Hän katsoi Elliotia. ”Idiootti.”

			Elliot teki kunniaa. ”Hei, ollaan realisteja – haluan vain päästä pukille.”

			”Voi tsiisus.” Nick otti sähkötupakan suustaan. ”Luulin, että menemme kävelylle.”

			Edien tullessa Elliot oli ollut paikalla ensimmäisenä ja tuijottanut puhelintaan tumma pää kumarassa.

			”Hei, sovellus itse asiassa sanoo rakennusta Waynen kartanoksi – tosi vitsikästä”, Elliot oli sanonut tervehdykseksi ja osoittanut kukkulalla olevaa historiallisen merkittävää elisabetinaikaista rakennusta, joka oli esittänyt myös Batmanin kartanoa.

			Edie koki teinitytön riemunväristyksiä, koska Elliot oli tullut. Se oli uuh, tuo on poikaystäväni -viattomuutta, jonka maustoi täydelliseksi ajatus: tuo on siis oikeasti Elliot Owen.

			Sanoisit kyllä Elliotille. Elliotin kuuluisuus tuntui olevan Edielle suurempi este kuin miehelle itselleen. Se oli yllättävää, mutta toisaalta Elliot oli elänyt kaksoishenkilöllisyyshuijariminänsä kanssa jo vuosia, ja Edie vain kuukausia. Elliot oli tavoitellut sitä, mutta Edieen valokeila oli osunut vain sattumalta.

			Aikaisemmin Edie oli huomannut, miten hänen suhtautumisensa Elliotiin oli muuttunut heidän tutustuessaan toisiinsa paremmin. Lopulta Elliotista tuli hänen tuntemansa ihminen, joka oli myös kuuluisa, eikä kuuluisuus, jonka hän tunsi.

			Heidän aikansa erossa oli vaikuttanut siihen hiukan. He eivät enää olleet kuplassa, jossa Elliot kuvasi kotikaupunkiin sijoittuvaa sarjaa ja Edie kirjasi ylös avainhetkiä Eliotin menneisyydestä. Elliot oli ollut poissa ja tehnyt uusia vaikuttavia asioita, ja Edien täytyisi sopeutua uudelleen.

			Meg liittyi heidän joukkoonsa viimeisenä, posket punoittaen ja hengästyneenä, sinisen työasun päällä ruskea tekoturkistakki, jonka Edie oli ostanut hänelle joululahjaksi.

			”Anteeksi, anteeksi! En ole ikinä ennen kulkenut sillä bussilinjalla. Matka kesti ikuisuuden.”

			”Ei haittaa, et missannut mitään. Tarkoitus on harjoittaa lisää liikuntaa”, Nick sanoi. Hänen koominen ruikutuksensa oli piintynyt tapa, ja kaikki tiesivät, että hän oli tullut mielellään, vaikka hän salasikin sen tosi hyvin.

			”Hei, Elliot, en tiennyt, että sinäkin olet tulossa!” Meg huudahti.

			”Hän selitti jo, miksi hän noin yleisesti ottaen halusi kovasti tulla, mutta sen sinä missasit – ja parasta jättää asia siihen”, Nick sanoi Megille.

			”Kiitos maltillisuudestasi”, Elliot sanoi Nickille.

			Toinen piirre, jota Edie arvosti Elliotissa: tämä ei ollut sanonut emmekö voisi olla kahdestaan? Elliot oli aivan valmis viettämään tämän jälkeen aikaa Hannahin ihanassa asunnossa The Parkissa, samalla tavalla kuin hän oli pelannut mielellään Pictionarya joulupäivänä.

			Elliot oli vakuuttanut, että heidän suhteensa voisi toimia, mutta Edie tajusi, että mies oli myös omistautunut näyttämään hänelle käytännössä, että se oli mahdollista.

			”Minä lupasin palkinnoksi kiinalaista ja Old Fashioned-cocktaileja minun luonani, Nick”, Hannah huomautti. ”Silloin hyväksyit ehdot vastaan väittämättä.”

			”Lokakuun minä vihaa joulukuun minää, sen voin sanoa”, Nick mutisi.

			”Anteeksi, että häiritsen, mutta olen innokas fani, Elliot”, sanoi huolitellusti puhuva mies, jolla oli tarkka näkö ja Carharttin toppatakki. Hän näytti noin nelikymppiseltä. ”Katsoimme kaikki Verta & kultaa -jaksot, mutta se ei ollut entisellään, kun sinä lähdit.”

			”Voi kiitos”, Elliot sanoi sulavasti, silmiä räpäyttämättä, mutta muut hätkähtivät silminnähden.

			Häivehyökkäys. Nyt oli tapaninpäivä! Kuuluisuus ei saanut julkisia vapaapäiviä – tai oikeammin vapaapäiviä julkisuudelta.

			”Saisinko ottaa sinusta kuvan vaimoni kanssa?”

			He seurasivat miehen osoittavaa sormea ja totesivat, että Carhartt-mies oli seitsemän villisti toljottavan ihmisen ryhmän lähettiläs.

			”Totta kai. Mutta koska teitä on enemmän, ehkä minä voin tulla sinne?” Elliot sanoi.

			Hän meni ryhmän luo, puristi hansikkaisiin verhottuja käsiä ja hoiti hurmaavan kohteliaasti jutustelun ja selfiet.

			”Minä en ikinä pyytäisi tuota, ihan liian noloa. Vaikka kyse olisi David Attenborough’sta tai jostain”, Meg sanoi katsellen tilannetta mietteliään kauhistuneena.

			Edie uskoi sen. Hänen sisarellaan oli aivan omat etikettisäännöt, ja huomattavien henkilöiden häiritseminen oli aivan liian statustietoista ja lamestreamia.

			”Tuo oli hullua. En edes huomannut, että he huomasivat sinut!” Hannah supisi, kun Elliot oli vapautunut velvollisuuksistaan ja he olivat tallustaneet lyhyen matkan puistoon.

			”Riski kasvaa, jos seisoo jonkin aika paikallaan”, Elliot selitti.

			”Niin kuin veritulppa”, Nick ehdotti.

			”Yhdysvalloissa ihmiset ovat valmiita huutamaan ’Oletko se sinä?’ mutta britit pelkäävät virheellistä tunnistusta, joten he tarvitsevat aikaa neuvotella keskenään asian varmistamiseksi”, Elliot sanoi. ”Ihan kuin he olisivat pubivisatiimi.”

			Edie tarttui Elliotin käteen. Hän oli tietoinen, että teki sen vaistomaisesti vasta, kun he olivat sivustakatsojien ulottumattomissa, ja mietti, huomasiko Eliotkin sen.

			Se haiskahti oudosti samalta kuin se, ettei halunnut kertoa poikaystävästä koulukavereille siltä varalta, että tuijotetaan ja kiusataan. Hänen täytyi vain tuntea olevansa valmis. Eikä hän ollut sitä vielä.

			”Miten työvuorosi sujui, Meg?” Hannah kysyi.

			”Oli rauhallista ja saimme hedelmäpiiraita. Kun olin auttanut Johnia wc-istuimen kanssa, selitin hänelle ulostesumusta.”

			”Ulostemistä?” Edie kysyi.

			”Etkö sinäkään tiedä ulostesumusta?!” Meg puuskahti. ”Pöntön vetäminen nostattaa ilmaan pilven ulostehiukkasia! Sen vuoksi kannen täytyy aina olla kiinni!”

			”Ulostesumu on yksi roistoista minun leffassani”, Elliot sanoi, ja kaikki nauroivat. Edie osittain helpotuksesta.

			Onneksi Meg oli Elliotin mielestä vain omalaatuisen hauska.

			Nauti sielua ravitsevasta talvitallustuksesta: sisareni käsitys etiketistä sulkee pois selfien pyytämisen mutta sallii keskustelun paskasumusta.

			”Voi katsokaa, peura”, Hannah sanoi. Ei hän peuraa nähnyt, mutta halusi selvästi Edien tavoin vaihtaa puheenaihetta.

			Pian sen jälkeen, jossain kohtaa heidän puistokierrostaan, tyynen järven jäätyneen peilin takana heihin iski endorfiiniryöppy, kun luonnonvoimia vastaan taisteleminen alkoi tuntua reippaalta ja elämänmyönteiseltä eikä työläältä. Jopa Nick alkoi kuulostaa positiiviselta.

			”Eilinen oli muuten taianomainen, Edith”, hän sanoi. ”Ajattelin, että meidän täytyy tehdä se ensi vuonnakin, sitten mieltä alkoi kaihertaa: entä jos kukaan meistä ei voi tehdä sitä ensi vuonna? Tämä on ihmisyyden kirous. Olen jutellut siitä terapeuttini kanssa. Nauti hyvistä ajoista, älä takerru pakkomielteisesti pitkittämään ja hallitsemaan niitä. Ainoa vakio elämässä on muutos. Et voi astua kahdesti samaan jokeen.”

			”Tiedän, että olet siirtynyt vapettamaan, mutta pössytteletkö myös ruohoa?” Hannah kysyi.

			”Teen vain pätevän huomion siitä, miten elämä on jatkuvassa muutoksen tilassa”, Nick huomautti.

			”Miksei samaan jokeen voi muka astua kahdesti?” Meg kysyi kädet nyrkissä takintaskuissa, jotta ne pysyisivät lämpiminä.

			”Vesi virtaa jatkuvasti?” Elliot ehdotti. ”Se ei ole enää samaa vettä?”

			”Viisi pistettä Owenille – luultavasti se kreikkalainen filosofi tarkoitti juuri sitä”, Nick sanoi. ”Ja ajan myötä vesi muuttaa kiviäkin.”

			Kun muut olivat hetkeksi kävelleet edelle, Elliot sanoi Edielle: ”Vanhempani odottavat kovasti, että saavat tavata sinut huomenna. Fraz on pahoillaan – hän menee Suffolkiin uuden tyttöystävänsä luo.”

			”Minäkin odotan heidän tapaamistaan! Voi Fraz, me lähettelemme vieläkin toisillemme viikoittain linkkejä idioottimaisiin juttuihin. Ei selityksiä, vain poliisin jahtaama pesukarhu tai jotain vastaavaa.”

			”Kuulostaa ihan veljeltäni.” Elliot vaikeni hetkeksi. ”Et ole kuitenkaan koskaan lähettänyt niitä minulle? Ehkä minäkin tykkäisin rikollisista pesukarhuista?” Hän hymyili tehdäkseen selväksi, että se oli vain uteliaisuutta.

			”Olisin koko ajan halunnut viestitellä sinulle, mutta tiesin, että se muuttuisi vähitellen pakkomielteeksi. Siitä tulisi tipoittain kasteltu turha toivo. Sitten jonain päivänä näkisin jutun, joka selittäisi, mikset enää vastaa viesteihini yhtä usein, enkä kestäisi sitä – tunnetta, että sinä olisit pettänyt minut ja meidän pesukarhumme.”

			”Ymmärrän sen”, Elliot sanoi. ”Tai ymmärsin. Kaikki tai ei mitään. Minäkään en halunnut olla kanssasi vain ystävä.”

			”Nimenomaan.”

			Edie hengitti sisään ja ulos, keuhkojen täydeltä jäätävää happea, ja mietti, miten onnekas hän oli. Sitäkö hän pelkäsi, onnen ottamista vastaan? Tämän kävelyn olisi kuulunut edetä niin, että Edie miettisi, oliko Elliot vain varttitunnin ajomatkan päässä vanhempiensa luona – vai vaijeriliukumassa uima-altaaseen jossain eksoottisessa paikassa.

			Sen sijaan Elliot oli hänen kanssaan samassa what3word-osoitteessa minä.rakastan.sinua.

			He olivat sanoneet sen jo aikaisemmin ja vielä uudelleen chilinpunaisten koristevalojen hehkussa.

			Se toinen versio hänen tapaninpäivästään olisi ollut jonkinlaista tuskaa, mutta se olisi ollut turvallista – siinä ei olisi ollut muita haasteita kuin sen kestäminen.

			Edie mietti Nickin pössyttelyfilosofiaa. Miten suuri osa siitä, ettei hän antautunut onnelle, oli pelkoa siitä, ettei se jatkuisi?

			Hyvä ja huono uutinen oli se, ettei täydellistä varmuutta voi muutenkaan koskaan saavuttaa. Päästä irti ja hyppää. Tai oikeastaan pidä kiinni.

			Siitä ei ollut kovin kauan, kun Edie oli viimeksi seissyt Owenin perheen kodin ovella ja soittanut messinkistä ovikelloa monta kertaa, silloin eri syystä ja täynnä myrskyisiä epäilyksiä.

			Tuttavuuden alussa hän ja Elliot olivat ensin kinastelleet, ja Edie oli ollut varma, että Elliot oli hemmoteltu hirviö. Sitten he olivat ystävystyneet, ja kun tunteet olivat syventyneet, he olivat riitaantuneet väärinkäsityksen vuoksi, kun Elliot oli omistushaluisesti käskenyt veljeään Fraseria pysymään erossa Ediestä. Ja sitten epäselvyyksien keskellä Edie oli esittänyt tarjouksen Margot’n hautajaisten jälkeen – hän oli vankasti päättänyt tarttua hetkeen, ja eritoten Elliotiin – ja tehnyt miehelle suorasukaisia ehdotuksia.

			Ikään kuin lihasmuistista Edie oli nyt melkein järjettömän huolissaan. Hänen täytyi muistuttaa itselleen, ettei hänellä ollut tänä iltana mitään syytä olla huolissaan muuten kuin että hän halusi tehdä hyvän vaikutuksen vähän niin kuin appivanhempiinsa. (Ajattelivatko he oikeasti, että hän oli riittävän hyvä heidän pojalleen, vaikka tämä voisi seurustella Oscar-voittajan tai Chanelin muusan kanssa? Ehkä hän voisi saada Elliotin juurtumaan lähemmäksi kotia.)

			Matka hänen kotoaan kunniallisten omakotitalojen ja Priusten omistajien varakkaaseen esikaupunkiin oli lyhyt, mutta se olisi ihan yhtä hyvin voinut sijaita vaikka Wollongongissa, koska hän ei ollut uskonut enää koskaan palaavansa takaisin tähän osoitteeseen. Täydelliset viktoriaaniset punatiiliset savupiiput piirtyivät tummuvaa talvista taivasta vasten.

			Avatessaan oven Elliot näytti yllättäen tosi hajamieliseltä ja apealta. Edien valtasi kauhistuttava ajatus, että mies oli sittenkin tullut toisiin aatoksiin. He olivat aiemmin eronneet lämpimissä tunnelmissa yritettyään jo toisen kerran harrastaa hiprakassa äänetöntä seksiä aamukahdelta. Se oli hiukan turhauttavaa, mutta pääasiassa huvittavaa.

			Elliot sanoi ilottomasti: ”Hei.”

			Okei, se oli niin epä-Elliotmaista, että jokin oli selvästi vialla.

			Elliot tarttui Edien yöpymiskassiin ja nosti sen sisään. ”Vanhempani ovat naapurien viini-juustohommelissa. He tulevat takaisin puoli seitsemältä, ja voimme sitten kävellä ravintolaan”, hän sanoi ilmeettömästi, silminnähden murheellisena.

			”Onko kaikki okei?” Edie kysyi.

			”Et ole tainnut nähdä lehtiä?”

			Edie nielaisi. Selfiegate ei siis ollutkaan oikeasti Elliotille okei? Voi luoja, no, se oli varmaan aika lailla kiinni siitä, miten asia esitettäisiin… Eikä Edie ollut kertonut Elliotille sitäkään, että Mailista oli soitettu hänen pomolleen.

			”En?” hän sanoi ja avasi takin vyön.

			”Anteeksi, minun olisi pitänyt kertoa, mutta olen ollut nonstoppina puhelimessa kriisinhallintatyyppien kanssa. Ei se tosin ole kriisi, vaan ihan vain hevonkukkua.”

			”Mistä on kyse?” Edie kysyi kauhusta jäykkänä.

			Elliot ojensi kätensä ottaakseen Edien takin ja antoi hänelle samalla puhelimensa.

			Edie silmäili tabloiditarinaa näytöltä. Kuvassa oli riutunut, eläkeläiseltä näyttävä mies, joka istui nojatuolissa ja tuijotti synkästi suoraan kameraan. Osittain harmaantuneet mustat hiukset oli kammattu otsalta taakse. Mies näytti siltä kuin olisi dystopiatarinan selviytyjä. Käsissään hänellä oli kehystetty valokuva enkelimäisestä, tummatukkaisesta pienokaisesta.

			YKSINOIKEUDELLA: ”SUPERTÄHTIPOIKANI HÄPEÄÄ MINUA.”

			Elliot Owen isä kertoo ensimmäisessä haastattelussaan, miten hän on vieraantunut Verta & kultaa -sankarista ja rukoilee tätä vastaamaan soittoihinsa.

			”Voi vittu!” Edie tokaisi äänekkäästi. ”Rukoilee vastaamaan soittoihinsa?”

			Hän silmäili jutun nopeasti, ja syke kiihtyi hänen niin tehdessään.

			”Aika hurjaa, vai mitä? En voi vastata soittoihin, ellei niitä ole tullut”, Elliot sanoi. ”Tavallaan tämä on melkein kuin metafora kaikista epätotuuksista, joita minusta on kirjoitettu. Toimittajat kuitenkin tietävät, etten missään tapauksessa kommentoi mitään, joten he voivat vapaasti satuilla. Isääni on varmasti ohjeistettu, mitä hänen pitää sanoa.”

			Edie luki eteenpäin:

			”Mokasin kauhealla tavalla. En edes yritä väittää muuta”, sanoo 62-vuotias mies karussa vuokra-asunnossaan Cardiffin laitamilla, kaukana 32-vuotiaan poikansa ylellisestä elämäntyylistä. Karhukirjeitä on kasaantunut pöydälle, mutta David sanoo jyrkästi, ettei halua penniäkään Owenilta, jonka kerrotaan netonneen 4 miljoonaa puntaa uusimmasta toimintaroolistaan. Leskimies kertoo rehellisesti kroonisesta alkoholismistaan, joka johti kohtalokkaaseen päätökseen asettua auton rattiin 29 vuotta sitten. Hänen 27-vuotias vaimonsa kuoli välittömästi, kun hän menetti autonsa hallinnan Etelä-Walesissa. Kummallakaan ei ollut turvavöitä, ja heidän pienokaisensa, jonka nimi tuolloin oli Carl, löytyi kuin ihmeen kautta vahingoittumattomana auton jalkatilasta. David, joka loukkaantui onnettomuudessa vain lievästi, sai vankeustuomion taposta. Nottinghamilainen asianajaja ja tämän vaimo adoptoivat hänen poikansa ja muuttivat lapsen nimen Elliotiksi.

			Edie kohotti katseensa. ”Hän on David, niin kuin ’meidän kamumme’, ja sinä olet ’Owen’, ihan kuin olisit syytettynä oikeudessa!”

			Elliot nyökkäsi.

			”Menetin elämäni rakkauden ja kolmekymmentä vuotta elämästäni sen virheen takia, mutta ainoan lapseni menettäminen on liikaa”, David sanoo liikutuksesta tukahtuneella äänellä. ”Pyydän vain, että Elliot – minulle hän on edelleen meidän pikku Carlimme – suostuisi tapaamaan minut ja antaisi minun kertoa oman puoleni tarinasta.”

			Edie nosti taas päätään. ”Sinähän kuulit hänen puolensa tarinasta? Tapasit hänet vankilassa?”

			”Niin juuri”, Elliot sanoi. ”Hän mainitsee sen myöhemmin, mutta jutusta käykin ilmi, että tapaaminen eteni ihan eri tavalla kuin minä muistan. Se on pelkkää toimittajan edistämää kiristystä. Anna minulle rahat tai väitän edelleen, että olet kylmäsydäminen paskiainen, ja teen hallaa maineellesi.”

			Edie vieritti juttua eteenpäin.

			David oli menettänyt työpaikkansa autokorjaamolla hiukan ennen onnettomuutta, eikä hänellä ollut varaa ostaa pienelle pojalleen joululahjoja. He olivat onnettomuushetkellä matkalla Tonypandyn pikkukaupunkiin tapaamaan hänen vanhempiaan, joilta hän aikoi rukoilla rahallista apua. ”Minun teolleni sinä päivänä ei ole mitään puolustusta, mutta olin rikkinäinen mies, aivan pohjalla. En pystynyt elättämään perhettäni. Halusin paeta ongelmiani, joten avasin pullonkorkin. En olisi osannut kuvitella, että se virhe maksaisi minulle kaiken.”

			Edie vaikeni. ”Tapat vaimosi ja melkein pienen poikasikin, ja sinä olet uhri?”

			”Tietenkin hän on ”, Elliot sanoi. ”Ihmettelin, miksei hän maininnut sitä tosiasiaa, ettei hänellä ollut aavistustakaan, missä olin tai mikä nimeni oli, ennen kuin se roskaelämäkerran kirjoittaja kertoi hänelle, että olen julkkis. Sitten tajusin sen johtuvan siitä, että se osoittaisi, ettei hän ennen sitä välittänyt paskan vertaa, mitä minulle oli tapahtunut.”

			Edien oli vaikea uskoa miehen röyhkeyttä.

			…Keskustelumme aikana David itkee vain kerran – silloin kun hän sanoo: ”Ajatus, etten koskaan saa tavata Carlin lapsia, ainoita lapsenlapsia, jotka koskaan voin saada… se särkee sydämeni. Iltaisin nukahtaessani mietin, että minä kuolen näkemättä kertaakaan heidän kasvojaan.”

			”Ihan kuin ikinä päästäisit hänet lähellekään lapsiasi sen jälkeen, mitä hän sinulle teki”, Edie mutisi ja katui sitten sitä, miten varomattomasti hän puhui puolustusinnossaan.

			Lapsiasi. Heidän katseensa kohtasivat. Tästä aiheesta he eivät olleet puhuneet sanaakaan. Edie oli 36-vuotias, ja hän tiesi, että asia olisi käsiteltävä piakkoin. Tämä ei kuitenkaan tuntunut oikealta hetkeltä.

			”No en todellakaan”, Elliot sanoi pienen tauon jälkeen.

			Pienessä mutta paljastavassa hiljaisuudessa kuului vain ison kellon unettava tikitys. Oli helpotus katkaista katsekontakti ja jatkaa lukemista.

			…Owen antoi haastattelun Guardianille aiemmin tänä vuonna, kun hän oli ryhtynyt tukemaan hyväntekeväisyysjärjestöä, joka auttaa adoptoituja ja sijaishoidossa olevia lapsia. Siinä hän paljasti, että hän ja David olivat yksimielisesti sopineet, etteivät he olisi tekemisissä. ”Ei pidä paikkansa”, David sanoo päätään pudistaen. ”Tultuaan kuuluisaksi hän tapasi minut kerran vankilassa ja kielsi minua nolaamasta itseään puhumalla toimittajille.”

			Owen kertoi Guardianille myös, että hän piti adoptiovanhempiaan isänään ja äitinään ”kaikin olennaisin tavoin”.

			”Suoraan sanoen se viilsi kuin veitsi”, David sanoi selittäen, ettei häntä ollut varoitettu etukäteen siitä, että Owen aikoi kertoa julkisesti taustastaan. ”Tiedän, että he ovat varakkaita ja hänellä on ollut hyvä elämä heidän kanssaan, mutta veri on vettä sakeampaa.” Davidin ääni värähtää hänen sanoessaan tämän, koska hän on tietoinen siitä ironisesta tosiasiasta, että Owenin rakastettu prinssi Wulfroarer -hahmo television hittisarjassa Verta & kultaa oli sankarillisen lojaali perheensä vaakunalle. Davidin puhuessa hänestä huokuu katumus ja lisäksi hänellä on terveysongelmia, joten emme voi olla toivomatta, että Elliot Owen armahtaa todellisia sukulaisiaan niin kauan kuin aikaa vielä on.

			”Haha, voi luoja, tämä on niin manipuloivaa hölinää”, Edie sanoi. ”Miten helvetissä sinun esittämäsi hahmo tähän muka liittyy? Sarjassa oli myös tappajalepakoita, jotka pystyivät selviytymään tulesta – onko sekin heidän mielestään pelottavan merkityksellistä?”

			”Siinä vihjaillaan, että Elliot Owen on pelkkä  huijari ja hänellä on kaikki valta, ei tällä rikkinäisellä, hylätyllä kaveriparalla, joka ei pysty maksamaan edes kaasulaskuaan”, Elliot vastasi. ”Näissä jutuissa minkään ei tarvitse olla loogista – siinä kehitetään vain tunnelmaa. Lisäksi toimittaja epäilemättä miettii, mitä ajattelen isästäni. On kuitenkin myyvämpää solvata minua jonkinlaisena jääsydämisenä vip-tyyppinä.”

			Edie selasi eteenpäin ja löysi kuvan henkeäsalpaavan kauniista nuoresta naisesta, jolla oli olkapäille ulottuvat ruskeat hiukset ja paksusti maskaraa silmäripsissä. Kuvassa oli passikuva-automaatin lattea valaistus ja tyhjyyteen tuijottava ilme. Edie yhdisti mielessään vanhempien kasvot ja sai tulokseksi Elliotin: synkän isän kulmikkaat piirteet ja korkeat poskipäät ja äidin naisellinen, ihastuttava sievyys.

			Owenin äiti Suzanne. Tähti oli melkein kolmevuotias, kun äiti sai surmansa autokolarissa, josta Owen itse selviytyi kuin ihmeen kautta.

			Edie katsoi huolestuneena Elliotia sanomatta mitään. Hän näki miehen tietävän tarkkaan, mihin kohtaan hän oli päässyt, koska tämä osasi varmasti jo koko artikkelin ulkoa.

			”En ole koskaan ennen nähnyt häntä”, Elliot sanoi hiljaa.

			”Etkö ikinä?” Edie kysyi.

			Elliot pudisti päätään.

			Lopultakin Edie ymmärsi täysin Elliotin tuskan luonteen. Mies tiesi, kuka hänen isänsä oli: he olivat tavanneet, ja sen pettymyksen hän oli jo kohdannut ja käsitellyt. Ja Elliotia oli varoitettu etukäteen, että jonkinlainen paljastusjuttu oli tulossa, vaikka hän olikin toivonut, ettei hänen biologinen isänsä tekisi sitä. Hänen äitinsä oli täysin tuntematon tekijä – ja olisi sitä ikuisesti.

			”En usko, että adoptiotoimistolla oli paljonkaan, jos mitään, annettavana vanhemmilleni, lukuun ottamatta muutamaa polaroid-kuvaa minusta pinnasängyssä. Kun sain tietää totuuden yksitoistavuotiaana, en missään tapauksessa halunnut tietää enempää. Siksi äiti on ollut minulle aina pelkkä nimi. Mieleeni ei typeryyksissäni juolahtanut, että jutussa käytettäisiin hänen kuvaansa.”

			”En osaa edes kuvitella, miten oudolta ja… moraalittomalta tämä varmasti tuntuu”, Edie sanoi.

			”Ehkä minä olen outo ja moraaliton. Kuka välttelisi näkemästä kuvaa omasta äidistään?”

			”Et saanut vaihtoehtoja!”

			”Olen jättänyt kokonaisen ihmisen huomiotta. Ihmisen, joka synnytti minut. Mistä minä tiedän, nousiko hän siihen autoon siksi, että pelkäsi isääni? Ehkä hänkin joi, koska isä ryyppäsi? Eihän isä kerro totuutta minusta ja hänestäkään, vai mitä?”

			”Ei.”

			Elliotin puhelin alkoi väristä ja vilkkua, ja Edie näki sen näytöllä ulkomaalaisen puhelinnumeron.

			Hän ei ollut koskaan ennen nähnyt Elliotin jättävän vastaamatta puheluun, mutta nyt mies laski puhelimensa eteisen pöydälle ja veti Edien lähelleen.

			”Toivon, etten olisi koskaan lähtenyt tälle alalle”, Elliot sanoi painaen kasvonsa Edien olkapäätä vasten. Edie tajusi hänen itkevän. ”Vittu, että vihaan sitä, mitä he voivat tehdä minulle. Laitan vain maskeja päälle ja riisun ne ja välttelen todellista elämää. Vastineeksi he saavat sanoa minusta ihan mitä huvittaa. Olen tuhlannut tänään niin paljon aikaa olemalla vihainen, koska mikään siitä ei ole totta, mutta entä jos onkin? Olenko Carl vai Elliot? Onko Elliot maski? En enää tiedä, kuka olen, Edie.”

			Edie halasi Elliotia tiukasti ja sanoi: ”Mutta minä tiedän.”

			Joskus Elliotin kanssa seurustelu oli kuin olisi ollut hänen henkivartijansa, kun Edie varmisti, että hän saattoi turvallisesti mennä jonnekin.

			Sen sijaan, että olisivat etsineet pommeja, he etsivät katsellaan hurmioituneita tyttöjä, jotka olivat jo ehtineet nautiskella reilusti proseccoa ja jotka todennäköisesti kiljuisivat ja kaivaisivat puhelimet esiin kerätäkseen raakatallenteita niin kuin amatööridokumentaristit. Tai äijäjengejä, jotka käyttäytyivät kuin trofeemetsästäjät, joiden tavoittelema päänahka oli julkkiksen selfie: sanoinhan, että se on hän.

			Normaali brittiläinen jäykkyys katosi: 2000-luvulla julkkiksen kohtaaminen oli yhdistelmä elämistä täydellisesti hetkessä ja samalla monia muita hetkiä varten. Nolous tai tunkeileminen ei merkinnyt mitään, kunhan mukaan tarttui todiste, että se oli tapahtunut.

			Ei Elliot ollut fyysisesti vaarassa – vaikka Edie muistikin hieman jälkijunassa, että stalkkereita oli oikeasti olemassa, ja Elliot oli jo sillä tasolla, että sellainen olisi mahdollista. Kyse oli enemmän aikaa vievästä, ylettömästä tungoksesta, joka syntyi, kun hänet tunnistettiin suljetussa tilassa. Sanottuaan kyllä yhdelle ihmiselle hänen oli sanottava kyllä kaikille, ja sitä seuraava hössötys ja hälinä saattoivat pilata suunnitellun tilaisuuden.

			”Minun täytyy pitää mielessä, ettei kahdeskymmenes valokuvaa pyytävä ihminen ole vastuussa yhdeksästätoista muusta pyynnöstä. Ketään ei voi kohdella kaltoin tai syyttää, jos tunnen oloni ahdistelluksi, eikä heille voi jättää ikävää muistoa”, Elliot oli sanonut hänelle kerran. ”Se sisältyi luonnostaan sopimukseen, kun minulle soitettiin ja kerrottiin, että olin saanut roolin.”

			Siksi he olivat tulleet naapuruston italialaiseen ravintolaan, jonka omistajat tunsivat Owenit jo vanhastaan ja antoivat heille pöydän kauimmaisesta nurkasta erillään muista ruokailijoista, ja henkilökunta tiesi olla pyytämättä nimmareita. Elliotin vanhempien ja Edien piti silti mennä edeltä sisään edeltä varmistamaan tilanne, ja vasta sitten he ohjaisivat Elliotin sisään.

			Yrittäessään herättää omistajan huomion Elliotin isä Bob sanoi: ”Jospa vain olisimme tienneet, mitä siitä seuraisi, kun päästimme hänet koulun näytelmäkerhoon, vai mitä?”

			Edie virnisti.

			”Olen kyllä huolissani, että hänen viimeisin tempauksensa pahentaa tilannetta”, Elliotin äiti sanoi hiljaa. ”Tyhjiö. Tunnustan, etten ole kovin kiinnostunut sellaisista elokuvista, joissa hypitään rakennuksista tornadon keskellä. Nautitko sinä niistä, Edie?”

			”Älä nyt aseta häntä hankalaan asemaan, Deborah!” Bob sanoi.

			”Ei se ole hankala – Ediellä saa olla mieltymyksensä riippumatta poikamme roolivalinnoista.”

			”Minä taidan olla Deborahin tiimissä, kun elokuvissa hypitään rakennuksista, mutta tykkäsin kyllä Jason Bourne -leffoista”, Edie selitti.

			”Ai niin, oliko se se nuori mies, joka ei muistanut, kuka hän oli?” Bob kysyi. ”Vähän hiuksia nostattavaa ajelua Pariisissa pikkuautolla? Minusta ne elokuvat oli tehty erittäin hyvin.”

			”Hän juuri.”

			Edie tiesi, että Elliotin vanhemmat juttelivat hänelle näin avoimesti ihan tarkoituksella. Se kertoi hänen kuuluvan sisäpiiriin, ja hän arvosti sitä.

			Elliotin vanhemmat olivat hienostunut, vakaan keskiluokkainen kuusikymppinen pariskunta. He olivat niin sinut itsensä ja toistensa kanssa: valkotukkainen, hyväntahtoinen mutta vaikuttava Bob, ja seesteinen ja kaunopuheinen Deborah, jolla oli kuivakka huumorintaju. Deborahilla oli hopeanharmaa polkkatukka, joka korosti hänen hoikkaa kaulaansa. Yllään hänellä oli purppuranvärinen kašmirtakki, joka muistutti etäisesti vyöllä sidottavaa aamutakkia.

			Heidän ohjaillessaan Elliotin strategisen tarkasti perimmäiseen nurkkapöytään, josta häntä ei helposti tunnistaisi eikä häntä olisi helppo kuvata, Edie pohti kuuluisuuden peruuttamattomuutta ja sen kaikkia tahattomia seurauksia.

			Hän oli miettinyt, olisiko tämän illan tunnelma kireä ja olivatko cardiffilaisen Davidin sepitelmät pilanneet kaiken.

			Itse asiassa tilanne oli aivan päinvastainen. Ikävä koettelemus sai aterian vain loistamaan miellyttävämpänä.

			He eivät puhuneet Elliotin loisteliaasta urasta, vaan virtsasta, jota oli ilmestynyt jatkuvasti ja täysin mystisesti kukkaruukkuun Owenien etuovella.

			”Fraz väitti, että pissaaja…” Elliot napsautti leipätikun poikki, ”on ’joko ohikulkeva salakuseksija, katujen herrasmies’ – aluettahan ei tunneta irtolaisista – ’hilpeät teinit’ – tai, minun lempihypoteesini – ’kettu’. Miksi kettu muka ruikkisi kukkaruukkuun? Sehän on villieläin? Miksi se pissisi nätisti hassuun saviruukkuun?!”

			Edie purskahti nauruun.

			”Sitten Fraz heittäytyy tosi luovaksi ja keksii teorian, että se on joku, joka tietää sen olevan minun perheeni koti”, Elliot sanoi. ”Röyhkeä lurjus. Oli miten oli, lyhyestä virsi kaunis, äiti ja isä hankkivat ovikellokameran. Osaatko arvata, kuka mysteeripissijä oli? Tämä on ihan M. Night Shyamalan -tyyppinen juonenkäänne.”

			Elliotin isä pudisti päätään kuin paheksuva rehtori, mikä huvitti Edieä entistä enemmän.

			”Oliko se… Fraser?” hän henkäisi.

			Elliot taputti käsiään. ”Edie tajusi sen heti. Minulla EI OLE AAVISTUSTAKAAN, miksi nämä kaksi uskoivat Frazin väitteen, että se olisi ollut jonkinlainen harkittu häirintäkampanja… Tiedän, etteivät kaikki roolini ole olleet mitään Ian McKellenin Kuningas Learin tasoa, mutta on aika härskiä ehdottaa, että houkuttelisin puoleeni ovenpielikuseskelijoita.”

			Kaikki purskahtivat makeaan nauruun, Elliot pyöritteli silmiään, ja Edie tunsi olonsa miellyttävän rennoksi.

			Elliotin vanhemmat kyselivät kohteliaasti Edien perheestä ja työstä, ja hän kertoi heille ylennyksestään toimistopäälliköksi.

			”Et ole kertonut minulle siitä?” Elliot sanoi hieman hämillään onnittelukuoron keskellä.

			”En ole ehtinyt – Richard soitti ja kertoi siitä vasta eilen”, Edie selitti.

			”Hyvää työtä”, Elliot sanoi hiukan ilmeettömästi.

			Edie tiesi, mitä mies ajatteli: se estäisi häntä piipahtamasta lähiaikoina Yhdysvaltojen länsirannikolle. Hän ei kuitenkaan aikonut katsoa lahjahevosta suuhun ja ilmoittaa: ömmm, minulla on poikaystävä? kuin mikäkin bimbo.

			Hän olisi luokitellut illan täydelliseksi, kunnes  meni naistenhuoneeseen ja nuori nainen, jolla oli farkkuhame ja hiukset kiinni banaanisoljella, vetkutteli siellä ja kävi kimppuun hänen poistuessaan kopista.

			”Anteeksi, onko se sinun kanssasi täällä oleva mies Elliot Owen?”

			”Öm, on?” Edie ei tiennyt, mitä muutakaan olisi sanonut.

			”Voisitko kysyä veljeltäsi, saisinko kuvan hänen kanssaan?”

			”Hän viettää rauhallista iltaa perheensä kanssa, mutta ehkä hän suostuisi siihen ennen lähtöään – voin kysyä.”

			Miksi oletit, että olen hänen sisarensa? MIKSI? Edien päässä pyöri aivan kuin uutislähetyksen alareunassa pyörivä otsikko, kun hän pesi käsiään.

			Netissä hänen viehätysvoimansa oli todettu täysin olemattomaksi Jack Marshallin Tapauksen jälkeen, joten ei ollut ihme, että hän tunsi itsensä melkein vainoharhaisen arvottomaksi. Hänen kiusaajiensa sanat olivat syöpyneet hänen aivoihinsa ikuisiksi ajoiksi. Hän oli kuvitellut, miten solvausten huippukohdat hakattaisiin hänen hautakiveensä: Tässä lepää possu rusetti kaulassa. Kukaan ei todellakaan ikinä mennyt sen kanssa naimisiin.

			Ediellä oli alle minuutti aikaa ottaa riski tytön pestessä käsiään. Jos Farkkuhametyttö oletti niin siksi, että tämä halveksi häntä, se olisi kiusallista heille molemmille, mutta jos Edie ei kysyisi, sanat asustaisivat ikuisesti hänen mielessään.

			Ennen kuin hän painoi käsienkuivauslaitteen nappia, hän sanoi: ”Anteeksi. Saanko kysyä… Elliot ei ole veljeni. Miksi oletit niin?”

			Tyttö pysähtyi yllättyneenä. ”Koska teillä on samanväriset hiukset, ja teissä on samaa näköä?”

			Hän sanoi sen ihan muina naisina ja hämmentynyt ilme naamallaan, mikä kertoi hänen puhuvan totta. Näyttikö Edie tosiaan siltä, että hänellä ja Elliotilla voisi olla yhteiset geenit?! Onni suosii rohkeaa.

			”Ahaa... Kiitos!” Edie työnsi kätensä puhaltimen suihkuvirtaukseen.

			Hän järjesti Farkkuhametytölle pikaisen kuvaushetken Elliotin kanssa ennen heidän lähtöään ja säteili täynnä raviolia ja hyvää tahtoa.

			Heidän kävellessään kotiin Elliotin äiti alkoi äkkiä nykiä Edieä hihasta lumoutuneena siitä, miten heidän ohittamassaan talossa rehevä aniliininpunainen bougainvillea kasvoi ”ihastuttavan kaaren muodossa”.

			Edie ehdotti, että siihen saattoi liittyä jonkinlainen tukilanka, ja kesti hetken ennen kuin hän hoksasi, että Deborah oli keksinyt tekosyyn saadakseen hiukan etäisyyttä heidän sekä Elliotin ja tämän isän välille.

			”Edie, olen pahoillani, jos tämä on tunkeilevaa. Poikani onni on minulle niin tärkeä, etten voi jättää käyttämättä tätä tilaisuutta jutella kanssasi.”

			”Hyvä on”, Edie sanoi äkkiä hyvin huolestuneena, vaikka kaikki oli tuntunut sujuvan niin hyvin. Mitä oli tulossa? Tiedän, että avioehto tuntuu epäromanttiselta, mutta…

			”Voisimmeko pitää tämän keskustelun omana tietonamme? Elliot suhtautuu sinuun tietenkin hyvin suojelevasti, enkä tiedä, ylitänkö hänen mielestään törkeästi rajat.”

			Nyt Edie alkoi tietenkin pohtia, miltä häntä piti suojella. Hän ei tiennyt, suostuisiko hän pitämään keskustelun salassa ennen kuin tietäisi, mistä Deborah halusi puhua, mutta olisi tuntunut riitaisalta sanoa se ääneen.

			”Tämä kuulostaa pahaenteiseltä…” hän sanoi varovasti ja yritti tehdä selväksi, että hänen hampaansa käytännöllisesti katsoen kalisivat pelosta.

			”Voi, toivottavasti ei!” Deborah sanoi nopeasti. ”Minä vain hermoilen. Bob ja minä olemme äärimmäisen iloisia siitä, että sinä ja Elliot olette selvittäneet ongelmat välillänne. Sinä olet niin hyväksi hänelle. Moni tyttö vain lankeaisi hänen jalkoihinsa, ja se olisi aivan hyödytöntä. Hän on kai kertonut, mitä tänään tapahtui? Se hänen biologisen isänsä haastattelu?”

			Edie nyökkäsi. ”Kyllä, valitettavasti.”

			”Elliotin kirous on se, että hän näyttää pärjäävän, vaikkei oikeasti pärjää. Hän varmistaa aina, että kaikilla muilla on kaikki hyvin, ja jättää huomiotta tai kiistää omat tarpeensa. Hän oli sellainen jo pienenä poikana. Voisi luulla, että koska hänen elämänsä oli ollut sellaista kaaosta, hän olisi käyttäytynyt huonosti tai ollut hankala, mutta hän oli kuin pieni aikuinen, joka varmisti aina, että minulla oli kotiavaimet mukana. Hänen täytyi olla itse aikuinen, koska hän ei ollut turvassa ensimmäisten tuntemiensa aikuisten kanssa.”

			”Ymmärrän sen”, Edie sanoi.

			”Kun te olitte erossa, Elliot puhui sinusta paljon. Olin huolissani, miten epätoivoinen hän olisi ollut yksin omien ajatustensa kanssa jossain hotellihuoneessa, jos olisi kuullut sinun löytäneen jonkun toisen. Hänen aina yhtä tahdikas veljensä käski hänen nostaa reippaasti hännän pystyyn, koska ’hänellä oli kaikkea’, mutta Elliot vastasi, ettei millään muulla ollut merkitystä ilman sinua.”

			Edie punastui mielihyvästä. Hän toivoi, että voisi nauttia Elliotin äidin paljastuksesta, mutta hän oli varuillaan, koska tämä oli vasta esipuhe. Ajatteliko Deborah, että Elliotin ja Edien hullaantuminen oli epätervettä? Tai että Edie oli ailahteleva?

			”…joten toivottavasti sinua ei haittaa, että hän kertoi minulle äidistäsi.”

			Ahaa. Okei. Nyt sitä mennään. Edie terästäytyi toivoen, että tämä ei ollut mikään mene terapiaan äläkä tuo meidän perheeseemme mitään orastavia mielisairauksia -puhe. Edie oli itsekin googlannut: onko synnytyksenjälkeinen masennus perinnöllistä? Jos kyse oli siitä, hän olisi Elliotin vuoksi jäykän kohtelias, vaikka murhenäytelmästä tehtiinkin ase häntä vastaan.

			”Ei minua haittaa, että hän kertoi sinulle”, Edie sanoi rehellisesti, mutta ei voinut olla miettimättä, haittaisiko jatko.

			”Se sai minut ajattelemaan. Lukuun ottamatta ilmiselvää syytä, miksi te tulette niin hyvin toimeen, fiksuina nuorina ihmisinä…”

			”Hah, nuorehkoina.”

			”Tämä ei ole tainnut juolahtaa mieleesi, mutta sekä sinä että Elliot olette kokeneet hyvin nuorina raskaan menetyksen ja tavallaan tulleet hylätyksi. Uskon, että sen seurauksena te ymmärrätte toisianne syvemmällä tasolla.”

			”Tuo näkökulma onkin minulle ihan uusi”, Edie sanoi hieman hätkähtäen. Hän oli lähinnä vain ajatellut, että heidän traumansa olivat hyvin erilaiset.

			”Vaikka puhun hylkäämisestä, tiedän tietenkin, että äitisi oli hyvin sairas, eikä hän varmasti halunnut jättää sinua.”

			”Siltä se joskus tuntui, vaikkei hän olisikaan halunnut sitä.”

			Deborah nyökkäsi. Nyt Edie ymmärsi, miksi tämä ei halunnut Elliotin tietävän tästä keskustelusta. Hemmetinmoinen kannustuspuhe – ja vain kaksikymmentä minuuttia sitten he olivat nautiskelleet kahvia ja Ferrero Rocheria.

			”…Se on hyvin voimakas side, kuten sanoin. Pelkään, että se voisi yhtä lailla aiheuttaa epäluuloa ja työntää teidät erilleen, ellette tiedosta sitä – etenkin kaiken poikaani ympäröivän höpsön hulabaloon vuoksi.”

			”Tarkoitatko, että olisimme huolissamme… uskollisuudesta?” Edie sanoi liian kiinnostuneena Deborahin asiasta nolostuakseen.

			Hän tajusi sillä hetkellä, aivan kuin auringonsäteen välähdyksessä, pilvien lomasta siivilöityvässä jumalasäteessä, miten hän kaipasi tällaista rakastavaa, ymmärtäväistä äidillistä huolenpitoa. Sitä mikään ei voinut korvata.

			”Uskollisuudesta, teidän työuristanne, rahasta. Oikeastaan mistä tahansa”, Elliotin äiti sanoi. ”Älkää antako minkään huolen laukaista jatkuvaa pelkoa, että ihminen, jota rakastatte niin paljon, lähtee kuitenkin lopulta pois.”

			Edie ei pystynyt vähään aikaan muodostamaan vastausta sulatellessaan painavaa viestiä.

			Deborah vilkaisi häntä. ”Voi hyvänen aika, anteeksi! Tämä on ollut niin mukava ilta, ja nyt minä pilasin sen! Bob sanoo aina, etten ole koskaan oikeasti jäänyt eläkkeelle.”

			”Mitä sinä teit työksesi?”

			”Olin psykoterapeutti. Opiskelin silloin, kun pojat olivat vielä pieniä. Oikeasti tein sen siksi, että halusin auttaa Elliotia. Silloin ei ollut vielä nykyistä tietoa siitä, miten keho ’pitää kirjaa’ traumoista ja niin edelleen, mutta tiesin, että hänen elämänsä alku oli varmasti vaikuttanut häneen. Silloin tutkijat olivat sitä mieltä, että ensimmäiset vuodet ovat ’muistin esiaikaa’, eli niistä ei jää muistijälkiä, mutta nyt me tietenkin tiedämme, ettei sellaista olekaan.”

			Edie sanoi: ”Kiitos, että puhuit tästä kanssani. Ihan oikeasti kiitos, ei vain kohteliaisuuden vuoksi.”

			”Voi vietävä, olen niin helpottunut, ettet loukkaantunut. Sinun kanssasi Elliotin panokset ovat korkeimmat mahdolliset, ja… no… Hän on poikkeuksellinen ihminen mutta hyvin haavoittuva tavalla, jonka vain hänen lähiomaisensa ymmärtävät. Vielä vuosia sen jälkeen, kun hän oli tullut luoksemme, hän näki niin pahoja painajaisia, että lääkärimme olisi halunnut antaa hänelle voimakkaita rauhoittavia lääkkeitä. Minä tietenkin kielsin sen ehdottomasti.”

			”Niinkö?” Edie kysyi uudelleen tyrmistyneenä.

			”Voi kyllä. Osa Elliotin psyykestä muistaa hänen vanhempansa ja sen, että nämä vaaransivat hänen henkensä. Tämä on tappavaa, yksityistä asiaa, enkä puhuisi tästä kenelle tahansa tyttöystävälle, Edie – en ole koskaan puhunut tästä kenellekään muulle. Mutta minä luotan sinuun, ja luotan Elliotin makuun.”

			Deborah puristi Edien käsivartta lempeästi mutta myös ilmoittaakseen, että Elliot ja hänen isänsä olivat pysähtyneet odottamaan heidän edelleen ja olisivat pian kuulomatkan päässä.

			Edie kääntyi halaamaan Deborahia. ”Kiitos, Deborah. Lupaan, etten kerro tästä Elliotille, ja olen niin iloinen, että sinä olet hänen äitinsä.”

			”Mitä se juonittelu äitini kanssa oli?” Elliot kysyi myöhemmin sängyssä puoliksi kuiskaten.

			Hänen vanhempansa lähtisivät aamuvarhaisella käymään Bobin sisaren luona Cornwallissa, ja Edie ja Elliot olivat hienotunteisesti päättäneet, että koska he saisivat huomenna olla kahdestaan, tänä iltana he olisivat kunnioittavan siveitä ja nukkuisivat pyjama päällään.

			Sen vuoksi he makasivat nyt vierekkäin käsi kädessä ja juttelivat kuin teinit yökylässä.

			”Hän kiitti minua, koska teen hyväntekeväisyyskenttätyötä seurustelemalla hänen poikansa kanssa.”

			”Hassua kyllä, epäilin, että hän sanoi oikeasti jotain sellaista. Hän on jo kauan pelännyt, että urani vuoksi en voisi löytää niin sanotusti ’normaalia suhdetta’ hyvän naisen kanssa. Nyt kun sinä olet täällä, hän ei taatusti ota mitään riskejä.”

			Edie tuli siihen tulokseen, että hän oli jättänyt kokonaan huomiotta sen, mitä tiesi Elliotin vanhemmista, kun hän oli pohtinut, olisivatko he halunneet poikansa tuovan kotiin hänen sijastaan jonkun loisteliaan Tärkeän ihmisen. He halusivat vain Elliotin olevan onnellinen. Jos näytti siltä, että Edie voisi saada sen aikaan, hän oli Tärkeä. Tämän perheen arvot olivat kohdallaan.

			”Edie”, Elliot sanoi hiljaa, ”Aiemmin puhuit ’minun lapsistani’. Anteeksi, jos olen vainoharhainen, mutta sen perusteella olisi voinut päätellä sinun epäilevän, että olen joutunut menneisyydessä jonkinlaiseen pulaan…”

			Edie pidätti hengitystään. O-ou. Tärkeä Keskustelu. Hänestä tuntui, että hän oli ehkä saanut niistä tarpeekseen yhdelle päivälle.

			”Ilmaisitko asian siten, koska vaihtoehto yksi: emme ole vielä puhuneet sitä etkä halunnut automaattisesti olettaa, että saisin lapsia sinun kanssasi? Vai, vaihtoehto kaksi: koska pidät meidän juttuamme hyvin kiihkeänä uudelleenlämmityksenä, joka todennäköisesti palaa nopeasti loppuun, ja siinä tapauksessa me saisimme lapsia muiden kanssa? Vai vaihtoehto kolme: yritätkö sanoa, ettet halua lapsia?”

			”Ehdottomasti vaihtoehto yksi”, Edie sanoi. ”Mikä niistä on sinun vaihtoehtosi?”

			”Myös yksi – tämä on valtava helpotus.” Elliot vaikeni hetkeksi. ”En ole ottanut sitä esille sen vuoksi, että minulle sopii ihan mikä tahansa, mitä sinä haluat tai olet haluamatta.”

			”Sama täällä.”

			”Okei, taivaan kiitos, tämä oli helppoa. Kaipasin jotain hiukan yksinkertaisempaa tähän väliin”, Elliot sanoi.

			”Meidät pakotetaan vasten tahtoamme kohtaamaan täydellinen yhteensopivuutemme”, Edie kuiskasi.

			Hän tunsi Elliotin rentoutuvan. Hän tuli siihen tulokseen, että hänen pitäisi yrittää rauhoitella miestä useammin, ja ehkä hän oli syyllistynyt olettamaan, ettei Elliot tarvinnut sitä.

			”Olen niin iloinen, että olet täällä”, Elliot sanoi. ”Olen pahoillani, että kaikki oli aiemmin paljon ahdistavampaa kuin oli tarkoitus.”

			Edie vaistosi Elliotin häpeilevän hiukan sitä, että tämä oli murtunut hänen nähtensä, ja se oli ihan ymmärrettävää. Edie muisti itse vihanneensa sitä, miten hän oli pyörtynyt julkisesti ja saanut itkukohtauksen Elliotin sarjan kuvauksissa, kun häntä trollattiin netissä, mistä tuntui kuluneen kokonainen ihmisikä.

			”Haluan tosissani olla rinnallasi yhtä lailla stressaavana kuin vähemmän stressaavana aikana ja haluan myös kuulla kaikki tarinat pidätyskyvyttömästä veljestäsi.”

			Elliot voihkaisi ja nauroi yhtä aikaa ja puristi Edien kättä äänettömän kiitollisena.

			Elliotin nukahdettua Edie tuijotti ikkunasta yötaivaan kaistaletta ja mietti, että vaikka he sopivat yhteen, heidän suhteessaan ei ollut vakautta. Tämä päivä oli jälleen yksi muistutus siitä, että he rakensivat yhteistä pesäänsä juoksuhiekalle.

			”Ai niin, unohdin kertoa sinulle, että pääsit pälkähästä jouluselfiesi kanssa. Se, että olen tuhonnut impeytesi, säilyy likaisena salaisuutena”, Elliot sanoi jutustelusävyyn aamiaispöydässä.

			Edie nojasi isoon marmoriseen keittiötasoon heidän välissään ja kurkotti suukottamaan miehen sänkistä poskea.

			”Mistä hyvästä tuo oli?”

			”Siitä, että näytät ihan vahingossa kauniilta syödessäsi croissantia.”

			”Niin sinäkin. Tosin sinulla on murusia hiuksissasi”, Elliot sanoi pyyhkäisten kevyesti hiuksia Edien korvan yläpuolella.

			Tietenkin se oli ollut todennäköinen lopputulos, kun Edie yritti olla vahingossa kaunis mutustellessaan lehtevää leivonnaista. Yllättävä kosketus sai hänet värähtämään.

			”Mistä tiedät, että pääsin pälkähästä?”

			”Eräs tyyppi Mailista soitti tiedottajalleni Lillianille, joka sai kaverin vakuuttumaan siitä, että olin Yhdysvalloissa. Ja että se oli vanha kuva, jos se ylipäätään edes olin minä, ja että olen ehdottomasti sinkku. Luultavasti siitäkin oli apua, että Lillian uskoi niin itsekin, koska tietenkään en ole vielä kertonut hänelle mitään muuta.”

			”Ai, okei”, Edie sanoi. Hän oli helpottunut, ettei mitään suunnittelematonta paljastusta ollut tapahtunut. Se oli kuitenkin rajallista helpotusta koska ei poistanut ongelmaa, miten se oli tapahtunut. Hän oli kuitenkin iloinen siitä, ettei Jessica saanut olla mikään tuomitseva, julkinen airut.

			”Lillian haluaa moikata sinua nopeasti Zoomissa. Käykö ylihuominen? Sopiiko sinulle, jos annan numerosi hänelle?”

			Edie jäykistyi kesken pureskelun ja nielaisi äänekkäästi. ”Moikata? Minua? Miksi?”

			Elliot purskahti nauruun eikä saanut sitä loppumaan.

			”Mitä?!” Edie vaikeroi.

			”Miksi näytät siltä kuin olisit jäänyt kiinni tumputtamisesta pusikossa taskulampun valossa aina, kun esiin tulee mahdollisuus, että suhteestamme tulisi julkinen? Häpeätkö minua niin järjettömästi?”

			Edie punastui. ”Miten kehtaat syyttää minua runkkaamisesta pöpelikössä!”

			Toivuttuaan Elliot sanoi: ”Keskustelussa Lillianin kanssa kyse on neuvoista, mitä tehdä ja olla tekemättä, jos joku toimittaja häiriköi sinua. Sanoin hänelle, että suhteemme on vakava. Toivottavasti se ei haittaa sinua. Alan tosin hiukan epäillä…” Hän virnisti Edielle. ”Saavun luoksesi Carringtoniin lakanan alla, silmälasit sen päällä, ja jos joku kysyy, olen Chris Pine.”

			Edie tirskahti ja mutisi suostuvansa juttelemaan Lillianin kanssa, vaikka hänen mielestään oli aika outoa joutua työpaikkahaastatteluun saadakseen seurustella. Miten tämä oli tapahtunut? Deittisovelluksessa hänen oli kolmekymppisenä vaikea löytää mahdollisia ehdokkaita. Tytöstä, Jota Kukaan Ei Valinnut (©Louis) Tytöksi, Jonka Hän Valitsi.

			”Itse asiassa minun täytyy ennen lähtöäni puhua kanssasi vielä toisesta työhön liittyvästä jutusta”, Elliot sanoi.

			”Okei?”

			He olivat sopineet, että koska Elliot lähtisi aamuhämärissä, Edien ei kannattaisi jäädä taloon, jossa oli vimpan päälle murtohälytysjärjestelmä, joten heidän oli tarkoitus hyvästellä toisensa jo aikaisin illalla. Edie oli lisäksi pöyristynyt siitä, että he viettäisivät uudenvuodenaaton erillään, vaikka he olivat pohtineet, voisiko hän matkustaa USA:han. Ajoitukset olivat hankalia ja edestakaiset lentomatkat veisivät kaksi päivää, joten he olisivat olleet vain kaksi laivaa, jotka ohittaisivat toisensa yössä.

			Valittaminen oli kuitenkin turhaa. Sellaista se oli. Elliot oli kuka oli.

			”Kyse on roolista, jonka saatan ottaa vastaan.”

			”Okei.”

			”Siihen kuuluu seksikohtaus.”

			”Siis mikä?” Edie kysyi jäykistyen paikalleen kuin lisko. Hän muisti uskomattoman kiusallisen haastattelun, kun hän oli kysynyt tästä aiheesta Elliotilta elämäkertaa varten. Silloin se oli ollut tuskaa, koska hänen ei olisi kuulunut välittää. Nyt se oli tuskaa, koska hän välitti.

			”Ei mitään pornosaastaa!” Elliot ehätti vakuuttelemaan nähdessään, että Edie oli hieman mykistynyt.

			Oli kuitenkin liian myöhäistä. Edie tunsi itsensä ääliöksi.

			Elliot horjutti jatkuvasti hänen tasapainoaan: yhdessä hetkessä syötiin carbonaraa trattoriassa ja tavattiin vanhemmat, ja Edie tuuditettiin illuusioon, että hänellä oli ihan tavallinen poikaystävä. Seuraavassa hetkessä häneen iskivät Naurettavat Asiat, Joita Ei Tapahdu Koskaan. Kenen luo hänen pitäisi mennä pyytämään neuvoja tällaiseen?

			Alusta lähtien oli ollut selvää, että Elliot suutelisi muita naisia (tai miehiä), koska teeskentely kuului hommaan, niin kuin Elliot asian ilmaisi. Kaiken peruslogistiikan keskellä mokomat joutavanpäiväiset asiat olivat jääneet huomiotta. Edie tunsi murskaava painetta suhtautua asiaan kuin Siisti Muija, mutta hän ei tiennyt, onnistuiko siinä.

			”En tee sitä, jos et halua minun tekevän. Olen tosissani”, Elliot sanoi. ”Sinä olet tärkeämpi kuin yksikään rooli. Mitään tinkimistä tai muuta ei tule. Jos se ei tunnu sinusta hyvältä, se ei ole sen arvoista.”

			”Mietin vain, että jos tarina vaatii sellaista kehityskaarta, sen täytyy olla kunnon maalaisromantiikkaa”, Edie keskeytti yrittäen pelastaa sen, mikä oli pelastettavissa.

			Sanoisiko hän ei ja sabotoisi Elliotin uraa? Vai sanoisiko hän kyllä ja tuhoaisi mielenterveytensä?

			”Siinä ei ole alastomuutta…” Elliot vaikeni. ”Tai ainakaan minä en ole alasti.”

			”Elliot”, Edie sanoi äkkiä, koska hän ei ollut tullut pohtineeksi tätäkään mahdollisuutta. (Miten se oli mahdollista? No, hän oli vain kieltänyt kaiken.) ”Älä pidä hullua jännityksessä. Mihin tarkkaan ottaen tarvitset hyväksyntäni?”

			”Sarja on ysärille sijoittuva draamakomedia Pöytänne on katettu. Se kertoo hektisestä manhattanilaisesta ravintolasta, jossa kaikki silmäätekevät haluavat käydä.”

			”Tämänkö takia matkustat huomenna New Yorkiin?”

			”Jep. Esitän hovimestari Matteota. Hänen ja tarjoilija Gabyn välillä on vähän kuin Konnankoukkuja kahdelle -sarjan Bruce Willis/Cybill Shepherd -tyyppinen kinasteleva, viha-rakkaushenkinen, seksuaalinen jännite. Ensimmäisen kauden viimeisessä jaksossa he riitelevät railakkaasti sulkemisajan jälkeen ja… käyvät lopulta kiinni toisiinsa.”

			”Käyvät kiinni?”

			”Niin kuin siirrytään räjähtävästi vihollisista rakastavaisiksi.”

			Edien sydän jysähti hänen kuullessaan sanan räjähtävästi, ja hän yritti karkottaa päästään mielikuvan näyttävästä roiskahduksesta.

			”Oletko jo suostunut rooliin?”

			”Periaatteessa sanoin kyllä, mutta sopimuksia ei ole vielä allekirjoitettu. Voin helposti pyytää agenttiani kinaamaan tästä kohtauksesta. Olen melko varma, etteivät he heivaa minua sen takia.”

			”Kuka esittää Gabya?”

			Elliot vastasi Edien mielestä uskomattoman huolettomaan sävyyn. ”Ines Herrera.”

			Edie nielaisi sanat ANTEEKSI VITTU MITÄ?! ja vaihtoi sen tilalle harkitun ilmeettömän: ”Ahaa.”

			Ines Herrera, voi taivaan tähden. Kun hän kertoisi tästä Nickille ja Hannahille, se olisi sellainen, mitä Nick nimittäisi leuanloksahdushetkeksi. Ines Herreran nimi oli synonyymi törkeän seksikkäälle.

			Voisiko Reddit-viestiketju auttaa Edieä tässä? Poikaystäväni Aikoo Teeskennellä Kiihkeää Yhdyntää Miljoonien Nähden TV-ruudulla Guatemalan Julia Robertsin Kanssa. Vinkkejä tai Neuvoja Miten Otan Sen Ihan Chillisti? PS. Siitä Tulee Luultavasti Viraali, Kulttuurinen Normi Kuumeiselle Erotiikalle Ja Meemi, Jonka Kuvateksti On Jotain Sellaista Kuin ”Minä vs. Jaffa-keksit” Joten Se Hyökkää Taatusti Silmilleni Kolme Kertaa Viikossa.

